hotchpotch/miracl-hf-unified huggingface dataset:
ఫరహాబాద్ దృశ్య కేంద్రం
ఫరహాబాద్ దృశ్య కేంద్రం మహబూబ్ నగర్ జిల్లా, మన్ననూర్ మండలంలో నల్లమల అడవుల సోయగాన్ని దర్శించుటకు సందర్శకుల కొరకు అటవీ శాఖ ఏర్పాటు చేసిన దృశ్య స్థావరం (వ్యూ పాయింట్). ఇది హైదరాబాద్ నుండి శ్రీశైలం వెళ్ళే జాతీయ రహదారి మార్గంలో తారసపడే దట్టమైన అటవీ ప్రాంతంలో మన్ననూర్‌కు 26 కిలోమీటర్ల దూరంలో, ఫరహాబాద్ చౌరస్తాకు 10 కిలో మీటర్ల దూరంలో ఏర్పాటు చేయబడింది. ఈ ప్రాంతం 3,500 చదరపు కిలోమీటర్ల పరిధిలో విస్తరించి ఉన్న నాగార్జున సాగర్, శ్రీశైలం వన్యప్రాణి అభయారణ్యం పరిధిలోకి వస్తుంది. ఇక్కడ రాజీవ్ టైగర్ ప్రాజెక్టు ఉంది. నిజాం కాలంలో 1932 లో నిర్వహించబడిన సర్వే ప్రకారం ఇక్క 63 పులులు ఉన్నట్లు తేలింది. ఈ ప్రాంతం అసంఖ్యాకమైన వృక్షజాలంతో, అరుదైన జంతుజాలంతో, మౌలికమైన ఔషధ మొక్కలతో నిండి ఉంటుంది. ఎత్తైన, సుందరమైన నల్లమల కొండల శ్రేణులు ఇక్కడ కనువిందు చేస్తాయి. వీటిని పాలమూరు పాపికొండలుగా పిలుస్తారు. రకరకాల పక్షులు, లోతైన లోయలు, చిన్నచిన్న నీటి ప్రవాహాలు, పరుగులు తీసే కృష్ణమ్మ నడకలు పర్యాటకులను మంత్రముగ్ఢులను చేస్తాయి. వీటన్నిటిని దర్శించటానికి సందర్శకుల కొరకు అటవీ శాఖ ఇక్కడ ఒక దృశ్యకేంద్రాన్ని ( వ్యూ పాయింట్‌ను) ఏర్పాటుచేసింది. ఈ దృశ్య కేంద్రం ఒక కొండ అంచు ప్రాంతం. ఇక్కడి నుండి నల్లమల అడవుల సౌందర్యం చూడటం ఓ మధురానుభూతిని మిగులుస్తుంది. పర్యాటకుల కొరకు ఇక్కడ చిన్న చిన్న రిసార్టులను కూడా ఏర్పాటుచేశారు. 
ఫరహాబాద్
కొందుర్గు పిల్లలమర్రి
కొందుర్గు పిల్లలమర్రి మహబూబ్ నగర్ జిల్లాలో రెండవ పెద్ద పిల్లలమర్రి. ఇది కొందుర్గ్ మండలంలో పెద్దేల్కిచర్ల గ్రామానికి రెండు కిలో మీటర్ల దూరంలో ఉంది. ఈ గ్రామం నుండి రంగారెడ్డి జిల్లా ముజాహిద్పూర్కు వెళ్ళే మార్గంలో రోడ్డు పక్కన పచ్చని పంటపొలాల మధ్యన ఈ పెద్ద మర్రి వృక్షం ఎత్తైన కొమ్మలతో, పెద్ద పెద్ద ఊడలతో, పచ్చని ఆకులతో కనువిందు చేస్తుంది.. సుమారు రెండున్నర ఎకరాలలో ఈ మహావృక్షం విస్తరించి ఉంది. దీని వయసు దాదాపు 200 సంవత్సరాలు ఉంటుందని గ్రామస్తుల అంచనా. ఈ వృక్షాన్ని దైవాంశసంభూతంగా ఇక్కడి ప్రజలు భావిస్తారు. ఈ వృక్షం చూపరులకు అందాన్ని, ఆనందాన్ని పంచుతూ అలరారుతుంది. సూర్యోదయం, సూర్యాస్తమయం వేళలలో ఇక్కడి దృశ్యాలు కనువిందు చేస్తాయని అంటారు. 
ఇక్కడే, ఈ వృక్షం కింద కొలిచిన వారికి కొంగు బంగారంగా భావించే వీరన్న స్వామి వెలిశాడు. ఈ స్వామి రాత్రి వేళలో చుట్టుపక్కల పంటపొలాలకు కావలిగా ఉంటాడని, అందుకే ఇక్కడి పొలాలలో ఏనాడూ పంటను దోచుకపోవడం అంటూ జరగలేదని ఈ ప్రాంత ప్రజలు విశ్వసిస్తారు. ఇక్కడ వెలిసిన దేవుడిని వీరన్న అను భక్తుడు పూజలు చేయడం ప్రారంభించడం వలన ఈ స్వామికి వీరన్న స్వామిగా పేరు స్థిరపడిపోయింది. ఈ వీరన్న స్వామికి ఇద్దరు భార్యలని, ఒకరు ఎల్లమ్మ అని, మరొకరు గాలెమ్మ అని చెబుతారు. వీరి పేరు మీదుగానే కొందుర్గ్ మండలంలో వీరన్న స్వామి పేరు మీద వీరన్నపేట, ఎల్లమ్మ పేరు మీదుగా ఎల్కిచర్ల, గాలెమ్మ పేరు మీదుగా గాలి గూడెం గ్రామాలు ఏర్పడ్డాయని చెబుతారు. 
నిజాం పాలనా కాలంలో ఈ వృక్షం చుట్టు పక్కల గ్రామాలలో కలరా, మశూచి వంటి రోగాలు వచ్చి జనం వందలాదిగా చనిపోయారట. ఈ విషయాన్ని ఈ ప్రాంతపు జాగీర్ధారు అప్పటి గుల్బర్గా సంస్థానానికి తెలియజేయగా, సంస్థానపు మహా వైద్యుడు హరిలాల్ ఈ ప్రాంతానికి వచ్చి, వైద్య సేవలందించి ఇక్కడే గురువులయ్యగా స్థిరపడిపోయాడట. ఆ గురువులయ్య కూడా ఈ మహా వృక్షం కింద నివసించాడని ప్రతీతి. అందుకే ఈ పిల్లలమర్రి సమీపాన ఉన్న ఓ కుంటకు గురులోని కుంట అని, సమీపంలోని ఓ బావికి గురులోని బావి అని పేర్లు ఉన్నాయి. 
పూర్వం ప్రతి శివరాత్రికి ఇక్కడికి ఎద్దుల బండ్లు కట్టుకొని వచ్చి మహావృక్షం చుట్టూ తిప్పేవారట. రానురాను ఆ ఆచారం మరుగున పడిపోయింది. ఇప్పుడు ప్రతి సంవత్సరం వినాయకచవితి నిమజ్జనం రోజు వీరన్న స్వామికి పూజలు చేసి, వరదపాశం పోసి, అన్నదానం, అభిషేకం, అఖండభజన, ఇతర సాంస్కృతిక కార్యక్రమాలు నిర్వహిస్తుంటారు. 
ఈ ప్రాంతాన్ని ప్రభుత్వం పర్యాటక కేంద్రంగా గుర్తించి, అభివృద్ధి చేయాలని ఆకాంక్షిస్తున్నారు.
సాహిల్ దోషి
సాహిల్ దోషి భారతీయ అమెరికన్ "యంగ్ సైంటిస్ట్". ఇతను కార్బన్ డయాక్సైడ్ నుంచి విద్యుత్‌ను ఉత్పత్తిచేసే వినూత్న పరికరాన్ని రూపొందించాడు. ఇతను గృహ వినియోగం కోసం విద్యుత్‌ను అందించడంతో పాటు కార్బన్ ఉద్గారాలను తగ్గిస్తూ పర్యావరణానికి మేలు చేసే ‘పొల్యూసెల్’ అనే పరికరాన్ని రూపొందించినందుకుగాను 2014లో ‘అమెరికా టాప్ యంగ్ సైంటిస్ట్’ అవార్డుకు ఎంపికయ్యాడు. ఈ అవార్డు కోసం మొత్తం 9 మంది ఫైనలిస్టులతో పోటీపడి సాహిల్ ఈ అవార్డును గెలుపొందాడు. ఈ అవార్డు కింద సాహిల్‌కు $25,000 (రూ.15.30 లక్షలు) నగదుతో పాటు కోస్టా రికా ప్రదేశానికి విద్యార్థి సాహస యాత్ర అవకాశం లభించింది. 14 ఏళ్ల వయస్సున సాహిల్ ప్రస్తుతం అమెరికాలోని పిట్స్‌బర్గ్‌లో తొమ్మిదో తరగతి చదువుతున్నాడు.
ఎన్.ఆర్.నంది
ఎన్‌.ఆర్‌. నంది (నంది నూకరాజు) ప్రముఖ సాహితీవేత్త, కథ, నవల, నాటక రచయిత. ప్రవాసాంధ్ర నాటక కళాపరిషత్తు వ్యవస్థాపకుడు.
ఎన్.ఆర్.నంది 1933లో రాజమండ్రిలో జన్మించారు.
1948లో రచయితగా కలం పట్టిన నంది దాదాపు 200 కథలు, 25 నవలలురాశారు. కొన్ని నాటకాలు, నాటికలు రాశారు. దాదాపు 20 సినిమాలకు రచయితగా పనిచేశారు. సుడిగుండాలు, తాసిల్దారుగారి అమ్మాయి, నోము, పున్నమినాగు వంటి సినిమాలకుఆయన పనిచేశారు.
కథానిలయంలో లభ్యమౌతున్న ఎన్.ఆర్.నంది కథల జాబితా:
ఆయనకు ముగ్గురు కుమార్తెలు, ఒక కుమారుడు ఉన్నారు, ఆగష్టు 5, 2002 ఆదివారం హైదరాబాదు లోని ఆయన స్వగృహంలో కన్ను మూశారు. .
క్యూరియాసిటీ రోవర్
క్యూరియాసిటీ అనగా ఒక కారు పరిమాణంలో ఉండే రోబోటిక్ రోవర్. ఇది నాసాకు చెందిన లాబొరేటరీ మిషన్‌లో భాగంగా అంగారక గ్రహంపై దిగి, గేల్ క్రేటర్ ప్రాంతాన్ని అన్వేషిస్తోంది. క్యూరియాసిటీ MSL అంతరిక్షనౌకలో అమెరికాలోని కేప్ కానవెరల్ ఎయిర్ ఫోర్స్ స్టేషను నుండి 2011 నవంబరు 26 న 10:02 గంటల (EST) కు బయలుదేరి, అంగారక గ్రహంపై గేల్ క్రేటర్ ప్రాంతంలో ఎయోలిస్ పలూస్ పై 2012 ఆగస్టు 6 న 05:17 గంటల (UTC) కు దిగింది. 563,000,000 కిలోమీటర్ల (350,000,000 మైళ్ల) ప్రయాణం తర్వాత రోవర్, లక్ష్యిత స్థలం నుండి కేవలం 2.4 కిలోమీటర్ల (1.5 మైళ్లు) కంటే తక్కువ దూరంలో దిగింది.
2014 జూన్ 24 న క్యూరియాసిటీ ఒక అంగారక సంవత్సరాన్ని (687 భూమి రోజులు) పూర్తి చేసింది. తరువాత అది ఒకప్పుడు అంగారకుడు సూక్ష్మజీవుల జీవనానికి అనుకూలంగా ఉండేదని కనుగొన్నది
ఇప్పటికే క్యూరియోసిటీ రోవర్ యొక్క చక్రాలు పాడైపోయాయి.
అయితే దానికంటే ముందు పంపించిన " ఒప్పి" రోవర్ ఇప్పటికి చక్కగా పనిచేస్తుంది.
జీవానికి కావలసిన పదార్దాలు వున్నాయని క్యూరియోసిటీ రోవర్ కనుగొన్నదని ఒక ఆర్టికల్ లో ప్రచురించారు . అయితే రేడియేషన్ ఎక్కువ అవ్వడంతో దాని కంప్యూటర్స్ కూడా పాడైపోయాయి దాంతో రోవర్ తన "బ్యాక్అప్ కంప్యూటర్స్" ని అమలుచేసుకున్నది.
ఈ రోవర్844 వందల కేజిల బరువును కలిగి ఉంటుంది అందులో 80కేజిల బరువు పరికరాలు మాత్రమే ఉంటాయి.
ఈ రోవర్ కి పేరు పెట్టడానికి 9,000వేల ప్రొపొసల్స్ వచ్చినా 6 వ తరగతి "క్లారా మా" అనే అమ్మాయి చెప్పిన " క్యూరియోసిటీ " పేరు పెట్టడం విశేషం.
ప్రహ్లాదపురి దేవాలయం, ముల్తాన్
ప్రహ్లాదపురి దేవాలయం; పాకిస్తాన్ లోని పంజాబు రాష్ట్రంలో, ముల్తాన్ పట్టణంలో ఉన్న ఒక ప్రాచీన దేవాలయం. విష్ణు అవతారమైన, నరసింహుని దేవాలయంగా, ప్రహ్లాదుడు నిర్మించినట్టుగా ప్రజలలో నమ్మకమున్నది. అందువల్లనే, దీనిని ప్రహ్లాదపురి దేవాలయంగా పిలుస్తున్నారు. 1992 బాబ్రీ మసీదు విధ్వంసానికి, ప్రతీకారంగా జరిగిన దాడుల్లో ఈ దేవాలయం ధ్వంసం అయినది.
ప్రహ్లాదపురిలోని దేవాలయాన్ని మొదటగా విష్ణుభక్తుడైన ప్రహ్లాదుడు నిర్మించాడు. కశ్యపపురం (ముల్తాన్) పాలకుడైన హిరణ్యకశిపుని బారినుండి, ప్రహ్లాలదుణ్ణి కాపాడడానికి విషువు స్థంబాన్ని చీల్చుకుని నరసింహినిగా వచ్చినది ఇక్కడేనని భక్తుల విశ్వాసం.
1992 అల్లర్లలో ధ్వంసం చేయబడిన ఈ దేవాలయం పూర్తిగా శిథిలమైపోయి ఉంది. 2006 సం.లో, బహావుద్దీన్ జకారియా, ఊర్స్ (వర్ధంతి) సందర్భంగా ఆలయం ఉన్న ప్ర్దదేశంలో, వుజు (స్నానశాల) నిర్మించడానికి, 2008 సంవత్సరంలో లంగరు నిర్మించడానికి ప్రయత్నించింది. ఈ ప్రయత్నాలని కొన్ని స్వచ్ఛంద సంస్థలు వ్యతిరేకించాయి. పాకిస్తాన్ రాజ్యాంగం ప్రకారం, ఇతర మతస్థుల ప్రార్థనాశాలలు ఉన్న ప్రాంతంలో, ముస్లిం మతనిర్మాణాలు చేయరాదన్న నిబంధన ప్రకారం, కోర్టులో కేసు వేయగా, కోర్టు ప్రభుత్వ ప్రయత్నాలపై స్టే ఇచ్చింది. ప్రస్తుతం ఈ కేసు కోర్టులో నడుస్తూ ఉంది. పాకిస్తాన్ లో మైనారిటీ వర్గాలు ఆలయాన్ని పూర్వస్థితికి తీసుకుని రావాలని శాంతియుత ప్రదర్శనలు నిర్వహిస్తూ ఉన్నాయి.
వరుణ దేవాలయం, కరాచీ
శ్రీ వరుణదేవ్ మందిర్ పాకిస్తాన్ దేశం లోని, సింధ్ రాష్ట్రంలో, కరాచీ పట్టణంలో మనోరా ద్వీపంలో ఉన్న దేవాలయం.ఈ దేవాలయం హిందూ పురాణాలలోని వరుణుడు ప్రధాన దైవంగా కలది. ఈ దేవాలయం ఎప్పుడు నిర్మించనది ఇతమిత్థంగా తెలియనప్పటికీ , ప్రస్తుతం ఉన్న నిర్మాణం 1917-18 సంవత్సరంలో నిర్మించినట్టుగా తెలుస్తున్నది . తేమతో కూడిన సముద్రపు గాలుల వల్ల గుడి, గుడిపైన చిత్రించబడిన చిత్రాలు క్రమక్షయానికి గురవుతున్నాయి. ఈ భవనం 1950 నుండి దైవారాధనకు ఉపయోగించుటలేదు.
16వ శతాబ్దానికి చెందిన సంపన్న నౌకావ్యాపారి భోజోమల్ నాన్సీ భట్టియా మనోరా ద్వీపాన్ని కొనుగోలు చేసాడు. అతని కుటుంబీకులు, ఈ ద్వీపంలోని దేవాలయాన్ని బాగోగులు చూస్తూ ఉండేవారు. ప్రస్తుతం, ఈ ఆలయం పాకిస్తాన్ హిందూ పరిషత్ (హిందూ కౌన్సిల్ ఆఫ్ పాకిస్తాన్) ఆధ్వర్యంలో ఉన్నది .
భూమా అఖిల ప్రియ
భూమా అఖిల ప్రియ ఆంధ్ర ప్రదేశ్ కు చెందిన రాజకీయనాయకురాలు. 2014 లో ఆళ్ళగడ్డ శాసనసభకు జరిగిన ఉప ఎన్నికలలో ఏకగ్రీవంగా ఎన్నికైంది.
ఈమె తల్లి దివంగత భూమా శోభా నాగిరెడ్డి మరియు తండ్రి భూమా నాగిరెడ్డి. ముగ్గురు సంతానంలో ఈమె పెద్దది. తల్లి మరణంతో ఖాళీ అయిన ఆళ్ళగడ్డ శాసనసభా స్థానానికి వైఎస్సార్ కాంగ్రెస్ పార్టీ పార్టీ తరపున పోటిలో నిలిచి ఏకగ్రీవంగా ఎన్నికైనది.
ఐక్యరాజ్యసమితి దినోత్సవం
ఐక్యరాజ్యసమితి దినోత్సవంను ప్రతి సంవత్సరం ఐక్యరాజ్యసమితి స్థాపించబడిన అక్టోబరు 24వ తేదీన జరుపుకుంటారు. 1947లో ఐక్యరాజ్యసమితి సాధారణ అసెంబ్లీ అక్టోబరు 24ను ఐక్యరాజ్యసమితి చార్టర్ యొక్క వార్షికోత్సవంగా ప్రకటించింది. ఇది ప్రపంచంలోని ప్రజల లక్ష్యాలను తెలుసుకొనేందుకు మరియు ఐక్యరాజ్యసమితి విజయాలను కొనియాడబడేందుకు మరియు వారి మద్దతును కూడగట్టుకొనుటకు ఐక్యరాజ్యసమితి దినోత్సవం ప్రజలకు అంకితమివ్వబడుతున్నదని ఐక్యరాజ్యసమితి సాధారణ అసెంబ్లీ ప్రకటించింది.
1971లో ఐక్యరాజ్యసమితి సాధారణ అసెంబ్లీ ఐక్యరాజ్యసమితి దినోత్సవాన్ని అంతర్జాతీయ సెలవు దినంగా ప్రకటిస్తూ మరో తీర్మానాన్ని (ఐక్యరాజ్యసమితి రిజల్యూషన్ 2782) ఆమోదించింది మరియు దాన్ని అన్ని ఐక్యరాజ్యసమితి సభ్య దేశములు బహిరంగ సెలవు దినంగా చేయాలని సిఫార్సు చేసాయి. యునైటెడ్ నేషన్స్ డే ప్రపంచంలోని ప్రజల లక్ష్యాలను మరియు ఐక్యరాజ్యసమితి యొక్క విజయాలను కొనియాడబడేందుకు కేటాయించబడింది. యునైటెడ్ నేషన్స్ డే అక్టోబరు 20 నుండి 26 వరకు జరిగే ఐక్యరాజ్యసమితి వారంలో భాగంగా ఉంది.
సూర్య దేవాలయం, ముల్తాన్
ముల్తాన్ సూర్య దేవాలయం అనేది, పాకిస్తాన్ లోని పంజాబు రాష్ట్రంలోని ముల్తాన్ పట్టణంలో, ఒకప్పడు ఉన్న దేవాలయం. కుష్టు వ్యాధి నివారించుకొనడానికి కృష్ణుని కుమారుడు సాంబడు, నిర్మించిన దేవాలయం. సూర్య దేవాలయం ఒకప్పుడు ఉండిన ప్రాంతాన్ని, 'మూలస్థానం'గా వ్యవహరించేవారు. ఆ మూలస్థానం అనే పేరునే నేటి ముల్తాన్ పట్టణం ఏర్పడిందని ఒక వాదన. అయితే, ఆలయం ఎక్కడ ఉండినదన్న విషయం ఇప్పటికీ పరిశోధకులకి చర్చనీయాంశం.
తవనం సుబ్బాయమ్మ
తవనం సుబ్బాయమ్మ, ఐద్వా నాయకురాలు. కొరిశపాడు మండలం ప్రాసంగులపాడు లోని ఒక నిరుపేద కుటుంబంలో జన్మించిన ఈమెకు, అదే గ్రామానికి చెందిన తవనం చెంచయ్య తో వివాహమైనది. నమ్మిన సిద్ధాంతాలకే కట్టుబడిన చెంచయ్య, 75 సంవత్సరాలకుపైగా ప్రజలకు సేవలందించాడు. సుబ్బాయమ్మ కూడా జిల్లా పార్టీలోనే సభ్యురాలిగా కొనసాగినారు. భర్త శాసనసభ్యుడుగా కొనసాగుచున్నప్పటికీ, ఆమె ఇంటివద్ద చీరల వ్యాపారం చేస్తూ, ఆదర్శమహిళగా జీవించారు. ఆమెకు అక్షరజ్ఞానం లేకున్నా, భర్త పోరాటపటిమను పుణికి పుచ్చుకున్నారు. మహిళా ఉద్యమాలలో చురుకైన పాత్ర పోషించారు. 1980లో "ఐద్వా" కు జిల్లా అధ్యక్షురాలిగా ఎంపికైనారు. జిల్లాలో అనేక ఉద్యమాలను నడిపిన సుబ్బాయమ్మ, 21 సంవత్సరాలు జిల్లా అధ్యక్షురాలిగా కొనసాగినారు. 1993లో రాష్ట్రవ్యాప్తంగా పెద్ద ఎత్తున సాగిన సారా ఉద్యమానికి జిల్లాలో ఈమె నాయకత్వం వహించి, పలు సార్లు ఉద్యమాలు నిర్వహించారు. ఫిబ్రవరి-2014లో భర్త మృతి చెందినప్పటి నుండి, ఆమెకు వచ్చే రు.2000 పింఛనును సైతం పార్టీకే చెందే విధంగా వ్రాసినారు. అప్పటి నుండి సుబ్బాయమ్మ బాగోగులు పార్టీయే చూసినది. ఈ విధంగా 35 సంవత్సరాలుగా జిల్లాలో ఐద్వా నాయకురాలిగా సేవలందించుచూ ఆదర్శంగా నిలిచిన ఈమె, 2014,అక్టోబరు-18న, 80 సంవత్సరాల వయస్సులో, గుండెపోటుతో తుదిశ్వాస విడిచారు.
కార్తికేయ (సినిమా)
కార్తికేయ చందు మొండేటి దర్శకత్వంలో 2014లో విడుదలైన ఉత్కంఠభరిత తెలుగు చిత్రం. ఇందులో నిఖిల్, స్వాతి ప్రధాన పాత్రలు పోషించారు.
సుబ్రహ్మణ్యపురం అనే ఊరిలో సుబ్రమణ్యస్వామి గుడికి సంబంధించిన విశేషాలు తెలుసుకుందామని ప్రయత్నించే ప్రతి ఒక్కరూ పాము కాటుకి చనిపోతుంటారు. ఆ గుడికి సంబంధించిన రహస్యం ఏమిటనేది తెలుసుకోవాలని తన ప్రయత్నం మొదలు పెడతాడు ఆ ఊరికి మెడికల్‌ క్యాంప్‌ మీద వచ్చిన వైద్య విద్యార్థి కార్తీక్‌ (నిఖిల్‌). ప్రతి యేటా కార్తీక పౌర్ణమికి వెలుగులు విరజిమ్మే ఆ గుడి వెనుక రహస్యం ఏమిటి? ఒకప్పుడు ఎంతో ఖ్యాతి గడించిన ఆ గుడిని గురించి ఎవరైనా మాట్లాడినా కానీ ఎందుకని చనిపోతున్నారు? ఆ రహస్యం ఛేధించడానికి చేసే ప్రయత్నంలో కార్తీక్‌కి ఏమవుతుంది అన్నదే మిగిలిన కథ.
గురు రాందాస్
గురు రామ్ దాస్ (1534–1581) సిక్కుమతానికి చెందిన పది మంది గురువులలో నాలుగో గురువు, ఇతనికి ఆగష్టు 30, 1574న గురువు అనే బిరుదు ఇవ్వబడింది. ఇతను ఏడు సంవత్సరాలు గురువుగా ఉన్నాడు. రాందాస్ సెప్టెంబరు 24, 1534 న చునా మండి, లాహోర్, పంజాబ్ (పాకిస్తాన్) లో జన్మించాడు. ఇతని తండ్రి హరి దాస్ మరియు తల్లి అనూప్ దేవి (దయా కౌర్). ఇతని భార్య బీబీ భాని, ఈమె గురు అమర్ దాస్ చిన్న కుమార్తె. వీరికి ముగ్గురు కుమారులు, వారు ప్రీతీ చంద్, మహాదేవ్ మరియు గురు అర్జున్. ఇతని మావ గురు అమర్ దాస్ సిక్కుమతానికి చెందిన పది మంది గురువులలో మూడవ గురువు. రామ్ దాస్ సెప్టెంబరు 1 న గురువుగా మారి 7 సంవత్సరాలు గురువుగా ఉన్నాడు.
సంధి (పుస్తకం)
కోరాడ రామకృష్ణయ్య వ్రాసిన వ్యాకరణ గ్రంథము. 1935లో ప్రచురింపబడింది.ఈ పుస్తకాన్ని భారతి మాసపత్రిక ఏప్రిల్ 1936 సంచికలో పెనుమెచ్చ సత్యనారాయణరాజు సమీక్షించాడు. అతడి అభిప్రాయం క్రింది విధంగా ఉంది.
"" ఈ'సంధి' వ్యాకరణములకు లొంగని పెక్కు ప్రయోగములను సాధించుటయేగాక వాని వ్యుత్పత్తులను కూడ కూలంకుషముగ తెలుపుచున్నది.
"జీవద్భాషయగు నాంధ్రమునకుఁ గాలక్రమమున జరిగిన మార్పులన్నియు నీ సంధి చూపుచున్నది. ఏశబ్దమునైను సాధింపవలెయుననిన దాని పూర్వోత్తరోదంతము నామూలముగా నెఱింగి తత్త్వ నిర్ణయము చేయవలెనను సిద్ధాంతము బోధపఱుచునదియే ఈ 'సంధి'."
"పెక్కురూపములను అపూర్వఫక్కిని తమిళకర్ణాటశబ్దముల సాదృశ్యముతో సాధించి తెలుఁగునకుఁ బ్రత్యేకాగమశాస్త్ర మనావశ్యకము అనుటను పాఠకులకు సుళువు కలిగించునదీ నూతనమగు 'సంధి'. ఇందలి విషయము లన్నియు నపూర్వములు. ఆంధ్రులకు అనఁగాఁ గేవలాంధ్రభాషా మాత్రైక వేదులకుఁ బారాయణము చేయఁదగినది. 
"అనిదంపూర్వమగు నీ'సంధి'ని వ్రాసి వెలయించి శ్రీరామకృష్ణయ్యగా రాంధ్రభాషకు మహోపకారము నొనర్చిరి."
హర్మందిర్ సాహిబ్
హర్మందిర్ సాహిబ్, దర్బార్ సాహిబ్గా కూడా పిలవబడుతుంది మరియు అనధికారికంగా స్వర్ణ దేవాలయం అనే పేరుతో ప్రసిద్ధి చెందింది, ఇది భారతదేశంలోని అమృతసర్ లో ఉన్న ప్రముఖ సిక్కు గురుద్వారం. దీనిని 16 వ శతాబ్దం లో నాలుగవ సిక్కు గురువు గురు రాందాస్ సాహిబ్ జీ నిర్మించారు. 1604లో గురు అర్జున్ సిక్కుమతం యొక్క పవిత్ర గ్రంథమైన ఆది గ్రంథాన్ని పూర్తిచేశాడు మరియు దీనిని గురుద్వారలో ప్రతిష్ఠాపించాడు. హర్మందిర్ సాహిబ్ లోకి వెళ్లెందుకు నాలుగు తలుపులు ఉన్నాయి, ఇవి సిక్కుల యొక్క నిష్కాపట్యత చిహ్నంగా అన్ని వర్గాల ప్రజల మరియు మతాల వైపుకు ఉన్నట్లు ఉంటాయి. ప్రస్తుత గురుద్వారం ఇతర సిక్కు మిస్ల్స్ సహాయంతో జస్సా సింగ్ అహ్లువాలియా 1764 లో పునర్నిర్మించారు.
రొట్టమాకురేవు కవితా పురస్కారం
యువ కవులకు ప్రోత్సాహాన్ని ఇచ్చే ఉద్దేశంతో కవి యాకూబ్ రొట్టమాకురేవు కవితా పురస్కారం ఏర్పాటుచేయబడింది.
తన తండ్రిగారైన కీ.శే. షేక్ మహమ్మద్ మియా, గురువుగారైన కీ.శే. కె.యల్.నరసింహారావు, మామగారైన కీ.శే. పురిటిపాటి రామిరెడ్డి గార్ల స్మారక కవితా పురస్కారాన్ని ఏర్పాటుచేశారు. తన పుట్టిన ఊరైన ఖమ్మం జిల్లా, కారేపల్లి మండలం రొట్టమాకు రేవు గ్రామంలో ఈ పురస్కారాన్ని ప్రతిఏటా అక్టోబరు 10వ తారీకున అందజేస్తారు.మొదటి పురస్కార మహోత్సవంలో భాగంగా 2011, 2012, 2013, 2014 సంవత్సరాలకు కలిపి ఒకేసారి నిర్వహించారు. ఈ పురస్కార ప్రదానం ఖమ్మం జిల్లా లోని కారేపల్లి సమీపంలోని రొట్టమాకు రేవు గ్రామంలో బుగ్గవాగు ఒడ్డున 2014, అక్టోబరు 10న జరిగింది.
ఈ పురస్కార కార్యక్రమంలో ప్రెస్ అకాడెమి చైర్మెన్ అల్లం నారాయణ, ఆంధ్రజ్యోతి ఎడిటర్ కె.శ్రీనివాస్, ప్రొ.ఘంటా చక్రపాణి, ఖాదర్ మొహియుద్దీన్, ఎన్.వేణుగోపాల్, సురేంద్ర రాజు, దీవి సుబ్బారావు, దర్శకులు 'ఓనమాలు' క్రాంతి మాధవ్, వాగ్గేయకారులు గోరటి వెంకన్న, జయరాజ్ చిత్రకారులు లక్ష్మణ్ ఏలె, మోహన్, శంకర్ ఇంకా కవులు, రచయితలూ పాల్గొన్నారు.2015, అక్టోబరు 10న ఖమ్మం జిల్లా లోని కారేపల్లి సమీపంలోని రొట్టమాకు రేవు గ్రామంలోని బుగ్గవాగు ఒడ్డున జరిగిన ఈ కార్యక్రమంలో షేక్‌ మహమ్మద్‌ మియా స్మారక అవార్డును నందిని సిధారెడ్డి (ఇక్కడి చెట్ల గాలి)కి, కె.ఎల్‌. నర్సింహారావు స్మారక అవార్డును మోహన్‌ రుషి (జీరో డిగ్రీ)కి, పురిటిపాటి రామిరెడ్డి స్మారక అవార్డును హిమజ (సంచీలో దీపం)కి అందించారు.2017, జనవరి 29న రొట్టమాకురేవులో జరిగిన ఈ కార్యక్రమంలో షేక్‌ మహమ్మద్‌ మియా స్మారక అవార్డును ప్రసాదమూర్తి (పూలండోయ్ పూలు)కు, కె.ఎల్‌. నర్సింహారావు స్మారక అవార్డును శ్రీరామోజు హరగోపాల్ (రెండు దోసిళ్ళకాలం)కు, పురిటిపాటి రామిరెడ్డి స్మారక అవార్డును సుజాతా పట్వారి (పిట్టకు ఆహ్వానం) లకు ఆవార్డులు అందజేశారు.2017, అక్టోబర్ 8న హైదరాబాద్‌ లోని సుందరయ్య విజ్ఞానకేంద్రంలో జరిగిన ఈ కార్యక్రమంలో షేక్‌ మహమ్మద్‌ మియా స్మారక అవార్డును కవి సిద్ధార్థ (బొమ్మల బాయి)కు, కె.ఎల్‌.నర్సింహారావు స్మారక అవార్డును అబ్దుల్ వాహెద్ (ధూళిచెట్టు)కు, పురిటిపాటి రామిరెడ్డి స్మారక అవార్డును అనిశెట్టి రజిత (నిర్భయాకాశం కింద)కు అర్డులు అందజేశారు.
వామన చరిత్రము
వామన చరిత్రము వ్యాసమహర్షి రచించిన భాగవతంలోని ఘట్టం. దశావతారాలలో ఒకడైన వామనుడి చరిత్రము ఇది. వామనుడు అదితి కి పుత్రునిగా జన్మించి, బలి చక్రవర్తి దగ్గరనుండి మూడు అడుగుల నేల అడిగి త్రివిక్రముడై మొత్తం జగత్తునంతా రెండు అడుగులతో, మిగిలిన ఒక అడుగుతో బలి చక్రవర్తిని పాతాళానికి పంపించి అక్కడ రాజుని చేసి తానే స్వయంగా వరాహ రూపంలో ఆ రాజ్యానికి కాపలాగా మారతాడు. వ్యాస భాగవతంలోని ఘట్టం మూలమైనా తెలుగు వారిలో పోతన శ్రీమదాంధ్ర భాగవతంలోని వామన చరిత్రమే సుప్రసిద్ధం. తెలుగువారి పఠన సంప్రదాయాలలో వామనచరిత్రము ప్రాచుర్యాన్ని తెలిపేలా వ్రాతప్రతులు, తాళపత్రగ్రంథాల్లోనే కాక ముద్రణ ప్రతుల్లో కూడా పోతన భాగవతంలో పూర్తిగా కాక విడిగా ఈ ఘట్టం ప్రాచుర్యంలో ఉంది.
వామన చరిత్రము తెలుగులో పోతనామాత్యుడు రచించిన ఆంధ్ర భాగవతం అష్టమ స్కంధంలోనిది. సంస్కృతంలోని వ్యాసుని భాగవతాన్ని ఆధారం చేసుకుని రచించినందున ఈ ఘట్టానికి మూలం వ్యాసభాగవతంలో ఎనిమిదవస్కంధంలోనే ఉంది. ఆంధ్రీకరణలో స్వతంత్రత స్వీకరించడంతో పోతన భాగవతంలోని ఈ ఘట్టంలో మూలంలో లేని అనేక వర్ణనలు, ఊహలు కనిపిస్తాయి.
దేవాసుర యుద్ధంలో ఇంద్రునితో ఓడి పోయిన బలి, రాక్షస గురువైన శుక్రాచార్యుల దయ వలన బ్రతికి, గురూపదేశంతో విశ్వజిత్‌యాగం చేసి బంగారు రథము, మహాశక్తివంతమైన ధనుస్సు, అక్షయతూణీరములు, కవచము, శంఖములు పొందాడు. బలగర్వితుడై ఇంద్రుని మదమణిచేందుకు, రాక్షసులనందరినీ ఒకచోటచేర్చి, యుద్ధమునకు సంసిద్ధం చేసి అమరావతిపై దండెత్తాడు. ఆ దుర్భర దానవ శంఖా విర్భూత ధ్వనులు నిండి, విభుదేంద్ర వధూగర్భములు పగిలి, లోపలి శిశువులు ఆవురని ఆక్రోశిస్తూండగా, దేవతలు బృహస్పతి మాట విని అమరావతి వీడి పారిపోయారు.
దేవతల దుస్థితిని చూసి, సురమాత అదితి, తన భర్తయైన కశ్యపబ్రహ్మను వేడుకున్నది. అంతట కశ్యపుడు అదితికి పయోభక్షణ వ్రతాన్ని ఉపదేశించాడు. ఆమె ఫాల్గుణ మాసం, శుక్లపక్ష పాడ్యమి నుంచి 12 రోజులు హరిసమర్పణంగా వ్రతం చేసి భర్తను చేరగా, భగవదంశతో, శ్రావణ ద్వాదశి నాడు శ్రోణ అభిజిత్‌ సంజ్ఞాత లగ్నంలో, రవి మధ్యాహ్నమున చరించునప్పుడు, గ్రహ తారా చంద్ర భద్రస్థితిలో వామనుడు జన్మించాడు.
వామన చరిత్రమును టీకా తాత్పర్య సహితంగా భాగవతుల నృసింహశర్మ గారు 1943 లో వేగుచుక్క గ్రంథమాల ద్వారా ప్రచురించారు.
బెక్కంటి రామాచల గుట్ట
బెక్కంటి రామాచల గుట్ట సిద్ధిపేట జిల్లా, మద్దూరు  మండలం, వీర బైరాన్‌పల్లి పక్కనే ఉన్న 'బెక్కల్' ఊరిలోని గుట్ట. ఈ గుట్టపై ఉన్న శ్రీ రామలింగేశ్వరస్వామి, శ్రీ మల్లికార్జునస్వామి దేవాలయాలు అతి ప్రాచీనమైనవి. ఇక్కడికి సుమారు 60కి.మీ. దూరంలోని ఓరుగల్లు రాజధానిగా పరిపాలించిన కాకతీయ చక్రవర్తులకాలంలో ఈ దేవాలయ ప్రతిష్టాపన జరిగింది. 
క్రీ .శ. 1117వ సం. స్వస్తిశ్రీ రాక్షసనామ సం.ర వైశాఖ శుద్ధ పాడ్యమి నాడు కాకతీయ రుద్రమదేవి శ్రీ రామలింగేశ్వరస్వామిని ప్రతిష్టించి, చిన్న గుడిని కట్టించారు. ఈ గుడికి శ్రీ విశ్వేశ్వరజీని పూజారిగా నియమించి, ఆయన జీవనోపాధికై వంశపారంపర్యంగా సంక్రమించేలా కొంత భూదానం ఇచ్చినట్లు దేవాలయ శాసనం ద్వారా తెలుస్తుంది.
కాకతీయ చక్రవర్తి రుద్రదేవుడికి సామంతుడిగా భద్రంగపురం కేంద్రంగా ఈ ప్రాంతాన్ని క్రీ.శ. 1163 నుండి 1195 వరకు శ్రీ మల్లిరెడ్డి పరిపాలించాడు. ఆయన కాలంలోనే శ్రీ రుద్రదేవుడు నిర్మించిన చిన్న గుడి చెక్కు చెదరకుండా గర్భాలయంలో ఉండునట్లు ఒక త్రిముఖ దేవాలయాన్ని అభివృద్ధి చేశాడు. శ్రీ మల్లిరెడ్డి పేరున మరికొంత విశాలంగా శ్రీ గుండోజి అనే శిల్పి చేత 'శ్రీ మల్లికార్జున స్వామి' దేవాలయము అద్భుతంగా నిర్మించినట్లు శ్రీ మల్లిరెడ్డి గారి వంశావళి కావ్యము రాయబడిన శాసనము ద్వారా తెలుస్తున్నది.
శ్రీ మల్లిరెడ్డి తమ పూర్వజులైన కేతన, భీరంరెడ్డి, పున్నిరెడ్డి, చందిరెడ్డి మరియు దేవిరెడ్డి మొదలైన 21 మంది పేరున 21 శివాలయాలు ఈగుట్ట మీదనే కట్టించి, వాటిలో శివలింగ ప్రతిష్టాపన చేయించి, శ్రీ విశ్వేశ్వరజీ వంశానికి పూజా, నైవేద్యాలకై మరికొంత భూమిని, మామిడి తోటను దానమిచ్చినట్లు రాయబడ్డది.
దేవాలయం లోపలి గోడల మీద సురక్షితంగా భద్రపరచబడ్డ శాసనాల మీద ఉన్న లిపిని కూలంకషంగా పరిశోధిస్తే మరింత విలువైన సమాచారం దొరికే అవకాశం ఉంది.
ఈ క్షేత్రానికి 2017 సం.వ.నికి 900 సం.లు నిండుతాయి.
పాపం (చలం రచన)
గుడిపాటి వెంకట చలం వ్రాసిన కథల సంపుటి ఇది. దీనిలో 12 కథలు ఉన్నాయి. తెనాలి యువకార్యాలయం వారు దీనిని ప్రకటించారు. వెల నాలుగణాలు. 1937లో ప్రచురింపబడింది. 1942లోను, 1944లోను పునర్ముద్రించబడింది.""వెంకటచలంగారు ఈ కథల సంపుటికి గంభీరంగా 'పాపం!!!' అని పేరు పెట్టేరు. కాని వీరి కింత జాలి వీరి కథలలో సంభవించేవాళ్లెవరెవరిమీద ఏఏ కారణాలవల్ల పుట్టిందో బోధపడడం లేదు. 'మోసం చేసిందా?' అన్నకథలోనూ, 'వొంటరితనం' అన్నకథలోనూ,'నేనూ మా ఆవిడా మిగిలాం' అన్నకథలోనూ, 'అమ్మగారిఅవసరం' అన్నకథలోనూ, 'అవసరంలేని ఆపరేషన్' అన్నకథలోనూ, 'అవతారమా?' అన్నకథలోనూ కథకుడి ఉద్దేశ్యంలో జాలిశబ్దం పుట్టించగలిగే ఆడదికాని మొగవాడుకాని ఎంతవెదికినా కనపడడంలేదు. 'ఎదగనేలేదు' అన్నకథలో ఒక పెద్దమనిషి, తన పెళ్లానికి ముసలిరూపు వస్తోందని దుఃఖపడుతూ, ఆ దుఃఖంలో ఏమీ చెయ్యడానికి తోచక తన అత్తగారితో సంబంధం పెట్టుకుంటాడు! ఈ కథలో పెళ్లాన్ని చూసి జాలిపడాలో మొగుడిని చూసి జాలిపడాలో తెలియకుండా ఉంది.'మచ్చలు' అన్నకథలో పాశ్చాత్య శాస్త్రజ్ఞులచేత 'శాడిజమ్' అనబడే కొసవెర్రితో బాధపడుతున్న రత్తయ్య పిచ్చివాడన్న విషయం కథలో ఏ భాగంలోనూ నొక్కి చెప్పకుండా, రత్తయ్య పెళ్లామైన దుర్గమ్మ పడుతున్న బాధలు లోకంలో ప్రతి ఆడదీకూడా పడుతున్నట్టూ, ఒకడి పెళ్లాన్ని మరొకడొచ్చి లేవతీసుకుపోతేకాని ఆడవాళ్లబాధలకి అంతులేనట్టూ కథవ్రాయడం చాలా హాస్యాస్పదంగా ఉంది."" - భారతి సాహిత్యమాసపత్రిక ఆగస్టు 1937.
జాతీయ ఐక్యతా దినోత్సవం
జాతీయ ఐక్యతా దినోత్సవం ను భారత ప్రథమ హోంశాఖ మంత్రి సర్దార్ వల్లభాయ్ పటేల్ జయంతి రోజైన అక్టోబరు 31న జరుపుకోవాలని భారత ప్రభుత్వం గుర్తించి 24-10-2014న ప్రకటించింది. గుజరాత్‌కు చెందిన కాంగ్రెస్ నాయకుడు సర్దార్ వల్లభాయ్ పటేల్ గౌరవార్దం నరేంద్రమోడి గుజరాత్ ముఖ్యమంత్రిగా ఉన్న సమయంలో నర్మదా నదితీరంలో ప్రపంచంలోనే ఎతైన ఐక్యతా ప్రతిమ అనే లోహ విగ్రహాన్ని నిర్మించడానికి సిద్దమయ్యారు. ఈ దినోత్సవ సందర్భాన్ని పురస్కరించుకొని రాష్ట్ర, జిల్లా అన్ని స్థాయిల్లో కార్యక్రమాలను ఏర్పాటుచేయాలని భారత హోంమంత్రి రాజ్ నాథ్ అన్ని రాష్ట్రాల ముఖ్యమంత్రులకు లేఖలు రాశారు. అన్ని ప్రభుత్వ కార్యాలయాల్లో, ప్రజా సంబంధ కార్యాలయాల్లో జాతీయ ఐక్యతా దినోత్సవ ప్రతిజ్ఞను చేయించాలని హోంశాఖ కార్యదర్శి అనిల్ గోస్వామి అన్ని రాష్ట్రాల ప్రధాన కార్యదర్శులకు లేఖలు రాశారు. దేశ సార్వభౌమత్వం, ఐక్యతను పెంపొందించడానికి అన్ని పాఠశాలలోని, కళాశాలల్లోని విద్యార్థులతో జాతీయ ఐక్యతా దినోత్సవ ప్రతిజ్ఞ చేయించాలని కేంద్ర మానవ వనరుల అభివృద్ధిశాఖ సూచించింది. ఈ దినోత్సవం నాడు విద్యార్థులతో ఐక్యతా ప్రతిజ్ఞను చేయించడంతో పాటు సర్దార్ వల్లభాయ్ పటేల్ జీవితానికి సంబంధించి పలు కార్యక్రమాలను ఏర్పాటు చేయాలని తమకనుబంధంగా ఉన్న అన్ని పాఠశాలలను "సీబీఎస్‌ఈ" కోరింది.
పెన్సిల్వేనియా విశ్వవిద్యాలయం
పెన్సిల్వేనియా విశ్వవిద్యాలయం ఫిలడెల్ఫియా, పెన్సిల్వేనియా లో ఉన్న ఒక అమెరికన్ ప్రైవేట్ ఐవీ లీగ్ పరిశోధనా విశ్వవిద్యాలయం. దీనిని సాధారణంగా పెన్ లేదా యుపెన్ గా సూచిస్తారు. పెన్ అమెరికన్ విశ్వవిద్యాలయాల సంఘానికి చెందిన 14 వ్యవస్థాపక స్థాపనలలో ఒకటి మరియు తొమ్మిది ఒరిజినల్ కొలోనియల్ కళాశాలలో ఒకటి. పెన్ యొక్క స్థాపకుడు బెంజమిన్ ఫ్రాంక్లిన్, అది వాణిజ్యం కోసం ఆచరణాత్మక విద్యపై ఎక్కువగా మరియు క్లాసిక్స్ మరియు వేదాంతశాస్త్రం పైన ప్రజా సేవాగా దృష్టి పెట్టే విద్యా కార్యక్రమమని సూచించాడు.
కాంతం కైఫీయతు
కాంతం కైఫీయతు అనే కథల సంపుటిని మునిమాణిక్యం నరసింహారావు రచించాడు. వివిధ పత్రికలలో ప్రచురింపబడిన పది హాస్యకథలు ఈ సంపుటిలో ఉన్నాయి. యువకార్యాలయము, తెనాలి ఈ పుస్తకాన్ని ప్రకటించింది. 1937లో వెలువడింది. ఇదే గ్రంథాన్ని 1950లో "కాంతమ్మగారి ఆవు" అనే కథను జోడించి శ్రీ సత్యనారాయణ బుక్ డిపో, రాజమండ్రి వారు ప్రచురించారు.
కలిక
కలిక అనే కథాసంకలనాన్ని బొడ్డు బాపిరాజు రచించాడు. యువ కార్యాలయము, తెనాలి ప్రచురణ. 1937లో ప్రకటితమైంది.
ప్రైవేట్ విశ్వవిద్యాలయం
ప్రైవేట్ విశ్వవిద్యాలయాలు అనగా ప్రభుత్వముచే నిర్వహించబడని విశ్వవిద్యాలయాలు, అయితే ఇవి అనేక పన్ను మినహాయింపులు, ప్రజా విద్యార్థి రుణాలు, మరియు గ్రాంట్లు పొందుతాయి. అలాగే వాటి స్థానాన్ని బట్టి ప్రైవేట్ విశ్వవిద్యాలయాలు ప్రభుత్వం నిబంధనలకు లోబడి ఉంటాయి. ఇవి ప్రభుత్వ విశ్వవిద్యాలయాలకు మరియు జాతీయ విశ్వవిద్యాలయాలకు భిన్నంగా ఉంటాయి. కొన్ని విశ్వవిద్యాలయాలు లాభాపేక్షరహితంగా ఉండగా కొన్ని లాభాపేక్ష కోసం ఉన్నాయి.
భారతదేశంలో ప్రైవేటు నిధుల విద్యాసంస్థలు స్వాతంత్ర్యం వచ్చినప్పటి నుండి ఉనికిలో ఉన్నాయి. ఈ విశ్వవిద్యాలయాల్లో అనేకం జాతీయ నిధుల విశ్వవిద్యాలయాలలో లాగానే బహుళవిజ్ఞానాత్మక వృత్తి విద్యా కోర్సులను అందిస్తున్నాయి. 2014 ఆగస్టు 9 నాటికి భారతదేశంలో 184 ప్రైవేట్ విశ్వవిద్యాలయాలు ఉన్నాయి.
అజిత రాజి
అజిత రాజి భారత సంతతికి చెందిన ఒక అమెరికన్ మహిళ. 2014 లో ఈమెను అమెరికా అధ్యక్షుడు బారక్ ఒబామా, స్వీడన్లో అమెరికా రాయబారిగా నియమించడంతో వార్తలలోకి వచ్చింది.
ఒబామా ప్రభుత్వంలో ఇప్పటికే సమున్నత బాధ్యతలు నిర్వహిస్తున్న రాజిని స్వీడన్ రాయబారిగా నియమిస్తున్నట్లు ఆ దేశ అధ్యక్షుడు ఒబామా నిర్ణయించారు. దీనిని సెనేట్ లాంఛనంగా ఆమోదించాల్సి ఉంది. 2012 అమెరికా అధ్యక్ష ఎన్నికల సందర్భంగా ఆమె ఒబామా ఎన్నికల ప్రచారం, నిధుల సమకూర్చే విధుల్లో ఉత్తమ ఫలితాలు రాబట్టారు. దాదాపు 500000 యూఎస్ డాలర్ల మొత్తాన్ని సేకరించి అధ్యక్షుడి గుర్తింపు పొందిన ఆమె ఇప్పటివరకు వైట్‌హౌస్‌లో బాధ్యతలు నిర్వహించారు. 1983లో కొలంబియా విశ్వవిద్యాలయం నుంచి బి.ఎ., 1991లో ఎంబిఎ చేసిన ఆమె ప్రఖ్యాత బ్యాంకింగ్ సంస్థ జెపి మోర్గాన్కు ఉపాధ్యక్షురాలిగా వ్యవహరించారు. గోల్డ్‌మన్ సాచ్స్ సంస్థ మేనేజింగ్ డైరక్టర్ గ్యారీ సైమన్‌ను వివాహం చేసుకున్న ఆమె బహు భాషాప్రవీణురాలు. ప్రస్తుతం ఉత్తర కాలిఫోర్నియాలో నివాసం ఉంటున్న ఆమె గతంలో మధ్యప్రాచ్యం, యూరోప్‌లలో పనిచేశారు. ఆర్థికవ్యవహారాలు, నాయకత్వ బాధ్యతల నిర్వహణలో అందెవేసిన చేయి.
తృణకంకణము
తృణకంకణము రాయప్రోలు సుబ్బారావు రచించిన సుప్రసిద్ధమైన ఖండకావ్యం. 20వ శతాబ్దపు తెలుగు కవిత్వంపై గొప్ప ప్రభావాన్ని ప్రసరించిన భావకవిత్వ యుగంలో మొదటి రచనగా చారిత్రిక ప్రాధాన్యత కలిగివుంది. 1913లో విడుదలైన ఈ రచన ప్రబంధ బంధురమైన తెలుగు సాహిత్యాన్ని ఇతివృత్తం, శైలి, శిల్పం పరంగా గొప్ప మార్పు సూచిస్తూ నూతన యుగానికి నాంది పలికింది.
రాయప్రోలు సుబ్బారావు రచించిన తృణకంకణము అనే ఖండకావ్యం 1913లో తొలిముద్రణ పొందింది.
ఈయన అమలిన శృంగార తత్వాన్ని ఆవిష్కరించాడు. ప్రేమ పెళ్లికి దారితీయని యువతీయువకులు స్నేహితులుగా మిగిలిపోవడానికి నిర్ణయించుకున్న ఇతివృత్తముతో దీనిని రచించారు. ఇటువంటి కథాంశం, ఆ కథాంశం క్లుప్తత వంటివి ఒక వినూత్నమైన, ఆనాటి ప్రబంధ యుగంలో కొత్తది.
తృణకంకణము అనే ఈ రచనతో తెలుగు సాహిత్యం భావ కవిత్వయుగానికి ప్రవేశించనట్టైంది. అప్పటివరకూ తెలుగు కవిత్వంలో ప్రాచుర్యంలో ఉన్న ప్రబంధాలకు భిన్నంగా, వుండీ లేదనిపించేంత చిన్న ఇతివృత్తంతో, సందేశాత్మకమైన ఖండకావ్యాల రచనకు ఆయన దీనితో ఒరవడిపెట్టారు. ప్రబంధాలలో ఉండే నాయికల అంగాంగవర్ణన, చంద్రోపాలంభం, మదనోపాలంభం, రతివర్ణన మొదలైన సంప్రదాయాలను మార్చి, అమలిన శృంగార భావనకు తెలుగు కవిత్వంలో ప్రాధాన్యత కల్పించి భావకవిత్వమనే పేరుతో దానికి ప్రచారం పొందిన పద్ధతికి మార్గదర్శకుడైనది కూడా రాయప్రోలు సుబ్బారావే.
గోలి వర్ష
చదువుకు సంబంధించి ఇరవై ఏళ్లుగా ఒక్క గైర్‌హాజర్‌ కూడా లేకుండా ఎల్.కె.జి నుండి బి.టెక్ వరకు 100 శాతం హాజరు నమోదు చేసుకున్న విద్యార్థిని గోలి వర్ష. వంద శాతం హాజరు నమోదు చేసుకున్ని రికార్డు సృష్టించిన వర్ష "వండర్ బుక్ ఆఫ్ రికార్డ్స్‌"లోను, "తెలుగు బుక్ ఆఫ్ రికార్డ్స్‌"లోను చోటు దక్కించుకుంది. తెలుగు బుక్ ఆఫ్ రికార్డ్స్ ప్రతినిధులు ఈ రికార్డును నమోదు చేసే ముందు స్వయంగా వర్ష చదివిన స్కూళ్లకు, కాలేజీలకు వెళ్లి వర్ష హాజరును తనిఖీ చేశారు. అలాగే వండర్ బుక్ ప్రతినిధులు కూడా కాలేజీ యాజమాన్యంతో మాట్లాడి నిర్ధారించుకున్న తర్వాతే వండర్ బుక్ ఆఫ్ రికార్డ్స్‌ లో వర్ష పేరును నమోదు చేశారు. వర్ష హాజరు విషయంలోనే కాక ఇతర విషయాలలోను తన ప్రతిభను చాటుకునేది. చక్కగా చిత్రాలు గీయగల వర్ష తన అత్యుత్తమ ప్రతిభతో రాష్ట్ర ప్రభుత్వ "బాలరత్న" అవార్డును అందుకుంది. తైక్వాండోలో రెండు రాష్ట్రస్థాయి పతకాలను గెలుపొందింది. వర్ష "మెక్‌డొనాల్డ్ లిటిల్ మిస్ హైదరాబాద్"గా, టైమ్స్ ఆఫ్ ఇండియా ""స్టూడెంట్ ఆఫ్ ది ఇయర్‌"గా కూడా ఎంపికైంది.
గండవరం సుబ్బరామిరెడ్డి
గండవరం సుబ్బరామిరెడ్డి (1937 - జూన్ 18, 2017) ప్రముఖ నాటక రచయిత, నటులు, దర్శకులు, నిర్వహకులు, విమర్శకులు.
ఈయన 1937 సంవత్సరంలో జానకమ్మ, బలరామిరెడ్డి దంపతులకు నెల్లూరు జిల్లా లోని గూడూరులో జన్మించారు.
ఉన్నత పాఠశాల చదువు గూడూరులో పూర్తిచేసి, నెల్లూరు లోని వి.ఆర్.కాలేజీలో బి.ఏ పట్టభద్రులయ్యారు. ఆంధ్రప్రదేశ్ పబ్లిక్ సర్వీస్ కమిషన్ సహాయ కార్యదర్శిగా పనిచేసి, 1995లో పదవీ విరమణ చేశారు.
1952లోనే రంగస్థలంతో అనుబంధం ఉంది. విద్యార్థిగా ఉన్నప్పుడే మమత అనే నాటిక రాసి స్కూలు వార్షికోత్సవాలలో ప్రదర్శింపచేసారు. నెల్లూరులో నిర్వహించిన రాష్టస్థ్రాయి నాటక పోటీల్లో ఏది మార్గం అనే నాటిక రాసి ప్రదర్శింపచేసి, ఉత్తమ నిర్వహణ బహుమతి పొందారు. నాటక రచన, పాత్ర పోషణ, విమర్శ, పరిశోధన వీరి ప్రత్యేకతలు.
‘మన ఊరు, శిఖరం కూలింది, వెంటాడే నీడలు’ అనే రంగస్థల నాటికలు, నీరు పల్లమెరుగు, చీమలుపెట్టిన పుట్టలు, నయనతార అనే రేడియో నాటకాలు రాశారు. వెలుగుపూలు అనే కార్యక్రమానికి 105 ఎపిసోడ్‌ల స్క్రిప్ట్ రాశారు. నాటకరంగం పై సుమారు 300 వ్యాసాలు వివిధ పత్రికలకు రాశారు. తెలుగు నాటకరంగంపైన, అటు పాశ్చాత్య నాటకరంగంపైన పరిశోధన చేసి ఆధునిక తెలుగు నాటకం అనే పుస్తకంగా 1860నుంచి 1985 వరకు వచ్చిన మార్పులు రాశారు. గ్లింప్సెస్ ఆఫ్ తెలుగు డ్రామా అనే పేరుతో ఇంగ్లీషులో తెలుగు నాటక రచయితల రచనలపైన గ్రంథం రచించారు. మూడు ప్రసిద్ధ నాటకాలు అయిన వరవిక్రయం, నిజం, గయోపాఖ్యానం పైన విమర్శనాత్మక గ్రంథాలు రాశారు.
ఆంధ్రదేశంలోని తెలంగాణా, ఆంధ్రా రాయలసీమ జిల్లాలలోనే కాక రాష్ట్రేతర పరిషత్తుల్లో కూడా నిర్వహించిన ఎన్నో నాటక పోటీలకు న్యాయనిర్ణేతగా వ్యవహరించారు. అనేక ప్రతిష్ఠాత్మక పరిషత్ నాటకాలకు 77సార్లు న్యాయనిర్ణేతగా వ్యవహరించారు. అమెరికాలోని తెలుగు సంస్థ ఆటావారు 1998లో నిర్వహించిన ప్రపంచ నాటక రచన పోటీలకుకూడా న్యాయనిర్ణేతగా వ్యవహరించారు. సుమారు మూడుసార్లు అమెరికాలో పర్యటించి అక్కడి రంగస్థల విశేషాలను గమనించారు.
పొట్టి శ్రీరాములు తెలుగు విశ్వవిద్యాలయం వారు ప్రచురించిన గ్రంథానికి సంగ్రహ సంపాదకులుగా వ్యవహరించి నాటక విజ్ఞాన సర్వస్వం అనే గ్రంథాన్నినాటి ఆంధ్రప్రదేశ్ గవర్నర్ చేతులమీదుగా ఆవిష్కరింపచేశారు.
గూడూరులోని సాంస్కృతిక సమ్మేళనం, కాళిదాసు కళానికేతన్‌ లకు వ్యవస్థాపక సభ్యులుగా ఉంటూ సుమారు 50 సంవత్సరాలపాటు రాష్టస్థ్రాయి నాటక పోటీలు, సంగీత పోటీలు నిర్వహించారు.
ఈయన 2017, జూన్ 18న హైదరాబాద్ లో మరణించారు.
టోటల్ స్టేషన్
టోటల్ స్టేషను లేదా టోటల్ స్టేషను థియోడోలైట్ అనేది ఆధునిక సర్వేయింగ్ మరియు భవనం నిర్మాణాలలో ఉపయోగించే ఒక ఎలక్ట్రానిక్/ఆప్టికల్ పరికరం. టోటల్ స్టేషను అనేది ఒక ప్రత్యేక బిందువుకు పరికరం నుండి వాలు దూరాలను రీడ్ చేయడానికి ఎలక్ట్రానిక్ డిస్టెన్స్ మీటరుతో (EDM) అనుసంధానించబడిన ఒక ఎలక్ట్రానిక్ థియోడోలైట్ (ట్రాన్సిట్). రోబోటిక్ టోటల్ స్టేషన్లు రిమోట్ కంట్రోల్ ద్వారా దూరం నుండి పరికరాన్ని నియంత్రించడానికి అపరేటర్లకు అనుమతినిస్తాయి. ఇది సహాయక సిబ్బంది అవసరం లేకుండానే ఆపరేటర్ లా పరావర్తనాన్ని కలిగిస్తుంది మరియు పరిశీలన స్థానం నుండే టోటల్ స్టేషను నియంత్రిస్తుంది.
వేలాది ఎకరాల భూముల సర్వేను వేగంగా పూర్తి చేయడానికి ఎలక్ట్రానిక్ టోటల్ స్టేషన్లు ఉపయోగపడతాయి. సర్వే గొలుసు ఉపయోగించి భూములు కొలవడం కష్టమనుకున్న చోట వీటి ద్వారా సులభంగా సర్వే చేయగలుగుతారు. ఆధునిక పరిజ్ఞానంతో తయారు చేయబడిన ఈ ఈటీఎస్ మిషన్ల ద్వారా పంట సాగు అవుతున్న భూముల్లోను, కొండలు, గుట్టల్లో సైతం భూ సర్వే వేగంగా, కచ్చితంగా చేయవచ్చు.
పుష్పదంతుడు (జైనమత తీర్థంకరుడు)
జైనమతం లో పుష్పదంతుడూ" (),సువిధినాథుడు "'గా కూడా పిలువబడుతాడు. ఇతడు తొమ్మిదవ జైన తీర్థంకరుడు. జైన మతం ప్రకారం ఆయన సిద్ధుడుగా మారి, ఆయన కర్మ బంధాలను నాశనం చేయుట కొరకు ఆత్మను పరిత్యజించాడని జైనుల నమ్మకం.
పుష్పదంతుడు ఇక్ష్వాకు వంశ రాజైన సుగ్రీవుడు మరియు రాణీ రామి లకు కకండి (ఉత్తర ప్రదేశ్ లోని డియోరియా) లో జన్మించారు. ఆయన విక్రమనామ సంవత్సరం మార్గశిర కృష్ణ పక్షంలో ఐదవరోజున జన్మించారు. పుష్పదంతుడు జైనమతం యొక్క తొమ్మిదవ తీర్థంకరునిగా ఋషభనాథుడు ప్రారంభించిన సాంప్రదాయాలలోని నాలుగు విభాగాల సంఘాన్ని పునర్నిర్మించారు.
ప్రాథమిక సమాచార నివేదిక
మొదటి సమాచార నివేదిక అనగా బంగ్లాదేశ్, భారతదేశం, మరియు పాకిస్తాన్‌ల లోని పోలీసులు విచారణకు అర్హమైన నేరాన్ని గురించి సమాచారాన్ని అందుకున్నప్పుడు వారు తయారు చేసే ఒక రాత డాక్యుమెంట్. మొదటి సమాచార నివేదికను ఆంగ్లంలో ఫస్ట్ ఇన్ఫర్మేషన్ రిపోర్ట్ అంటారు, దీనిని సంక్షిప్తంగా ఎఫ్ఐఆర్ (FIR) అంటారు. ఫస్ట్ ఇన్ఫర్మేషన్ రిపోర్ట్ ను తెలుగులో మొదటి సమాచార నివేదిక, ప్రాథమిక సమాచార నివేదిక, ప్రథమ సమాచార నివేదిక అని కూడా అంటారు. సాధారణంగా విచారణార్హమైన నేరానికి బాధింపబడ్డ బాధితుడు లేదా అతని లేదా ఆమె తరపున ఎవరైనా పోలీసులకు చెప్పడం ద్వారా లేదా వ్రాసివ్వడం వంటి ద్వారా ఫిర్యాదు చేసినప్పుడు పోలీసువారు ప్రాథమిక సమాచార నివేదికను తయారు చేస్తారు. విచారణార్హం కాని నేరం కోసం ఒక కమ్యూనిటీ సర్వీస్ రిజిస్టర్ రూపొందించబడింది మరియు రిజిస్టర్ చేయబడింది. ఎఫ్ఐఆర్ ఒక ముఖ్యమైన పత్రం ఎందుకనగా కదలికలో ఇది నేర న్యాయ ప్రక్రియను సెట్ చేస్తుంది. పోలీస్ స్టేషనులో ఎఫ్ఐఆర్ రిజిస్టరు అయిన తర్వాత మాత్రమే పోలీసులు కేసు విచారణ చేపడుతారు. పోలీసు అధికారులు సహా కేసుపెట్టదగిన నేరం యొక్క కమిషన్ గురించి తెలిసిన వారెవరైనా ఎఫ్ఐఆర్ దాఖలు చేయవచ్చు. సమాచారాన్ని ఇచ్చిన లేదా ఫిర్యాదు చేసిన వ్యక్తికి పోలీసులు నమోదు చేసిన సమాచారాన్ని చదవమని అడిగే హక్కు ఉంటుంది. సమాచారాన్ని పోలీసులు నమోదు చేసిన తర్వాత దానిపై సమాచారం ఇచ్చిన వ్యక్తి సంతకం చేయాలి.
భారతదేశంలో ఎఫ్ఐఆర్ దాఖలయిన తర్వాత ఎఫ్ఐఆర్ లోని విషయాలను హైకోర్టు లేదా భారతదేశ సుప్రీం కోర్ట్ నుండి వెలువడే ప్రకటనతో తప్ప మాములుగా మార్చకూడదు.
ఆంధ్రప్రదేశ్ లో మామూలుగా పోలీస్ స్టేషనుకి వెళ్లి ఫిర్యాదు చేయటం ద్వారా ఎఫ్‌ఐఆర్ పత్రాన్ని పొందుతారు. అయితే సంఘటన స్థలం లేదా ఫిర్యాదిదారుల ఇంటివద్దే ఎఫ్‌ఐఆర్ ను అందజేసే వినూత్న పథకానికి విజయవాడ పోలీసు కమిషనర్ ఎ.బి.వెంకటేశ్వరరావు చేపట్టారు. 2014లో పోలీసు అమరవీరుల దినోత్సవం సందర్భంగా ముఖ్యమంత్రి చంద్రబాబునాయుడు, డీజీపీ జె.వి.రాముడు ఈ శోధన పథకాన్ని ప్రారంభించారు.
కట్టకిందపాలెం
"కట్టకిందపాలెం" ప్రకాశం జిల్లా అద్దంకి మండలానికి చెందిన గ్రామం.
అలన్ యూస్టేస్
అలన్ యూస్టేస్ ఒక అమెరికన్ కంప్యూటర్ శాస్త్రవేత్త, ఇతను గూగుల్లో 'సీనియర్ వైస్ ప్రెసిడెంట్ ఆఫ్ నాలెడ్జ్' గా సేవలందిస్తున్నారు. 2014 అక్టోబరు 24 నుండి ఇతను అతి ఎత్తైన స్వేచ్ఛా పతన జంప్ చేసిన వ్యక్తిగా ప్రపంచ రికార్డును కలిగి ఉన్నాడు.
2014 అక్టోబరు 24 న యుస్టేస్ స్ట్రాటో ఆవరణం నుంచి జంప్ చేసి ఫెలిక్స్ బాంగార్ట్నేర్ పేరునున్న 2012 ప్రపంచ రికార్డును బద్దలుకొట్టాడు. స్ట్రాటోస్పియరిక్ ఎక్స్‌ప్లోరర్ ప్రాజెక్టులో భాగంగా ఇతను నేలకు దాదాపు 41 వేల అడుగుల ఎత్తులో స్ట్రాటో ఆవరణం నుంచి దూకి కొత్త రికార్డు సృష్టించారు.
శాకుంతలము యొక్క అభిజ్ఞానత
విశ్వనాథ సత్యనారాయణ రచన చేసిన సాహిత్య విమర్శ రచన శాకుంతలము యొక్క అభిజ్ఞానత. కవికులగురువుగా పేరొందిన సంస్కృత నాటకకర్త కాళిదాసు రచించిన అభిజ్ఞాన శాకుంతలమనే నాటకానికి సంబంధించిన విమర్శ/వ్యాఖ్య.
విశ్వనాథ సత్యనారాయణ రచించిన ఈ విమర్శన రచనాకాలము 1958-59. ఈ గ్రంథం ప్రథమ ముద్రణ 1961లో పొందింది. శాకుంతలము యొక్క అభిజ్ఞానత రెండవ ముద్రణ 1970లో, మూడవ ముద్రణ 2007లోనూ పొందింది. ఆయన విమర్శ రచనలేవీ కూర్చొని వ్రాసినవి కాదు, సాహిత్య వేదికలపై ప్రసంగిస్తూండగా ఎవరో ప్రసంగపాఠాన్ని వ్రాసుకుంటే దానిని పుస్తకానికి అనువుగా విశ్వనాథ వారు కొంత సంస్కరించి ప్రచురించినవి. ఈ గ్రంథమూ ఆ కోవలోనిదే.
సంస్కృత భాషలో అత్యంత సుప్రసిద్ధమైన రచనల్లో అభిజ్ఞాన శాకుంతలము ముఖ్యమైనది. మహాకవి, కవికులగురువు కాళిదాసు ఈ నాటకాన్ని రచించారు. కాళిదాసు రచించిన సుప్రసిద్ధ నాటకత్రయంలో ఇది తలమానికమైనదే కాక ఆయన మొత్తం రచనల్లోకెల్లా ప్రాచుర్యం, ప్రాధాన్యత పొందిన రచన ఇది. ఈ నేపథ్యంలో ఎందఱో వేత్తలైన రసద్రష్టలు, అలంకారికులు ఆ నాటకంలోని నిగూఢమైన విశేషాలు వివరిస్తూ వ్యాఖ్యలు చేశారు. శాకుంతలము యొక్క అభిజ్ఞానత అనే ఈ రచన కూడా ఆ సంప్రదాయంలోనిదే. శాకుంతలములో విదూషకుని పాత్రకల్పన, నిర్వహణలోని ఆంతర్యము వివరించి ఆ దృష్టితో నాటకం చదివితే మొత్తమ వినూత్నమైన విధంగా కనిపిస్తుందని కొన్ని నూత్న ప్రతిపాదనలు చేశారు.
శాకుంతలము యొక్క అభిజ్ఞానత మూడు ముద్రణలు పొందింది. దీనిని ఆధారం చేసుకుని పలువురు సాహిత్యవేత్తలు అభిజ్ఞాన శాకుంతలం గురించి మరిన్ని లోతైన వ్యాఖ్యలు, విమర్శలు చేశారు.
దొడ్డబెట్ట శిఖరం
దొడ్డబెట్ట శిఖరం దక్షిణ భారతదేశంలో అత్యంత ఎత్తైన శిఖరం. ఇది తమిళనాడులోని నీలగిరి జిల్లాలో విస్తరించి ఉన్న నీలగిరి పర్వత శ్రేణుల్లో ఉంది. ఈ నీలగిరి పర్వతాలు పశ్చిమ కనుమల్లో అంతర్భాగం. దొడ్డబెట్ట శిఖరం సుమారు 2,637 మీటర్ల (8640 అడుగులు) ఎత్తును కలిగి ఉంది. ఈ శిఖరం ప్రసిద్ధ వేసవి విడిది అయిన ఊటికి 9 కిలో మీటర్ల దూరంలో ఉంది. ఊటి నుండి కోటగిరికి వెళ్ళు మార్గంలో ఈ శిఖరం కనిపిస్తుంది. ఊటిని సందర్శించే ప్రకృతి ప్రేమికులు కచ్చితంగా చూసే ప్రదేశాలలో దొడ్డబెట్ట ఒకటి. తమిళనాడు పర్యాటకం వారు సూపరిండెంటింగ్ ఇంజనీరు శ్రీ గోవిందన్ సారథ్యంలో ఇక్కడ 18.06.1983లో టెలీస్కోప్ హౌస్ ఒకటి ఏర్పాటు చేశారు. ఇందులో సందర్శకుల కొరకు రెండు టెలీస్కోపులను ఉంచారు. టెలీస్కోప్ హౌస్ మీదికెక్కి చూస్తే, చుట్టూ కొండలు, లోయలు, ఊటి సౌందర్యం మరింత అద్భుతంగా కనిపిస్తుంది. నిత్యం పర్యాటకులతో కళకళలాడుతుందీ ప్రదేశం. ఈ శిఖరానికి అత్యంత సమీపంలోనే దక్షిణ భారతదేశంలో అత్యంత ఎత్తులో ఉన్న తేయాకు కర్మాగారం ఒకటి ఉంది. 
కన్నడంలో దొడ్డ అంటే పెద్ద, బెట్ట అంటే పర్వతం. పెద్ద పర్వతం కాబట్టి దీనికి దొడ్డబెట్ట అని పేరు.
ఈ పర్వత శిఖరం మీద సంవత్సరపు సరాసరి వర్షపాతం 125 సెం.మీ. ఉంటుంది.
ఈ పర్వత శిఖరం మీద గరిష్ఠ ఉష్ణోగ్రత 10 డిగ్రీ సెంటిగ్రేడ్ కాగా, కనిష్ఠ ఉష్ణోగ్రత 0 డిగ్రీ సెంటిగ్రేడ్‌గా నమోదవుతుంది.
బద్రీ విశాల్ పిత్తి
బద్రీ విశాల్ పిత్తి హైదరాబాదుకు చెందిన పారిశ్రామికవేత్త, సామాజిక కార్యకర్త, కళాపోషకుడు మరియు దాత. హైదరాబాదులో స్థిరపడిన సంపన్న మార్వాడీ కుటుంబానికి చెందిన బద్రీ విశాల్ 1928లో కలకత్తాలో జన్మించాడు. ఈయన విద్యాభ్యాసం అలహాబాదులో సాగింది. వీరి కుటుంబం 200 ఏళ్ల క్రితం హైదరబాదులో స్థిరపడి, నిజాం యొక్క నమ్మకాన్ని, సాన్నిహిత్యాన్ని చూరగొన్నారు. ఈయన ముత్తాత సేఠ్ మోతీలాల్ కు రాజా బహాదుర్ అనే పట్టం ఇవ్వబడింది. ఈయన తాత రాయ్ బహాదుర్ సేఠ్ బన్సీలాల్ ను బ్రిటీషు ప్రభుత్వం సర్ బిరుదాంకితున్ని చేసి గౌరవించింది. ఈయన తండ్రి పన్నాలాల్ పిత్తి నిజాం యొక్క గౌరవ ఆర్థిక సలహాదారు. హైదరాబాదుపై పోలీసు చర్య జరిగినప్పుడు నిజాం, భారతీయ సేనలకు లొంగిపోవటంలో కీలక పాత్ర పోషించాడు.
బద్రీ విశాల్‌, 1949 ఆగస్టులో, 21 ఏళ్ల వయసులో, హైదరాబాదులో కల్పన అనే ప్రముఖ హిందీ సాహిత్య పత్రికను స్థాపించాడు. ప్రారంభించిన కొన్నాళ్ళకే హిందీ సాహిత్వంలో ఉన్నతమైన పత్రికగా పేరుతెచ్చుకొన్నది. ఇది 1978 వరకు నిరంతరాయంగా ప్రచురించబడింది. దీని యొక్క పతాకశీర్షికను ఎం.ఎఫ్.హుస్సేన్ రూపొందించాడు. హుస్సేన్ యొక్క చిత్రాలు తరచూ కల్పన యొక్క ముఖచిత్రంపై కనిపించేవి. అప్పటి హిందీ రచయితలు కల్పన పత్రికలో తమ రచనలను ప్రచురించబడటం చాలా గొప్ప విషయంగా భావించేవారు. జ్ఞానపీఠ అవార్డు గ్రహీత నిర్మల్ వర్మ తన రచనలు కల్పనలో ప్రచురించబడిన తర్వాతనే తనను రచయితగా హిందీ సాహితీప్రపంచం అమోదించిందని భావించానని ఒక ప్రశ్నకు సమాధానమిచ్చాడు.
బద్రీ విశాల్‌కు, సోషలిస్టు నాయకుడు రామ్ మనోహర్ లోహియాతో పరిచయం ఏర్పడి, ఆయన భావాలచే ప్రభావితుడై, జీవితాంతం సోషలిష్టుగా ఉన్నాడు. నిజాంతో తన కుటుంబానికున్న సాన్నిహిత్యాన్ని కూడా లెక్కచేయకుండా హైదరాబాదు రాష్ట్ర కాంగ్రేసు యొక్క తొలి సమావేశంలో పాల్గొని హైదరాబాదులో ప్రజాస్వామ్యానికై పిలుపునిచ్చాడు. 1951లో పెరుగుతున్న ధాన్యపు ధరలు తగ్గించాలని ఆందోళన చేసి అరెస్టయ్యాడు. 1955లో సోషలిష్టు పార్టీ స్థాపనలో కీలకపాత్ర పోషించాడు. 1960లో లోహియా పిలుపునిచ్చిన పౌర నిరాకరణోద్యమంలో పాల్గొని మారోమారు జైలుకెళ్ళాడు.
బద్రీ విశాల్‌ 1967లో సంయుక్త సోషలిష్టు పార్టీ అభ్యర్థిగా, కొత్తగా ఏర్పడిన మహారాజ్‌గంజ్ శాసనసభ నియోజకవర్గం నుండి ఆంధ్రప్రదేశ్ రాష్ట్ర శాసనసభకు ఎన్నికయ్యాడు. ఈయన 1972లో సంపూర్ణ తెలంగాణ ప్రజాసమితి అభ్యర్థిగా, 1978లో జనతా పార్టీ అభ్యర్థిగా ఇదే నియోజకవర్గం నుండి పోటీచేసి ఓడిపోయాడు. బద్రీ విశాల్‌ 1969లో ప్రారంభమైన తెలంగాణ ఉద్యమంలో ప్రత్యేక తెలంగాణ రాష్ట్రానికి గట్టి మద్దతునిచ్చాడు.
బద్రీ విశాల్‌, సోషలిష్టు అయినా, తన రాజకీయాలకు అతీతంగా కళలను, కళాకారులను పోషించాడు. ఎం.ఎఫ్.హుస్సేన్ వంటి చిత్రకారున్ని తొలిదశ నుండే సన్నిహితంగా ప్రోత్సహిస్తూ వచ్చాడు. హుసేన్ తన ప్రసిద్ధ రామాయణం, మహాభారతం చిత్రాలను సోమాజీగూడలోని బద్రీ విశాల్‌ ఇంట్లో ఉంటూనే చిత్రీకరించాడు. ఈయన ఎం.ఎఫ్.హుసేన్ 1940వ దశకపు చివరి నుండి 1970వ దశకపు చివరి వరకు చిత్రించిన నాలుగు వందలకు పైగా చిత్రాలను సేకరించాడు. బద్రీ విశాల్ మరణించిన తర్వాత 2013లో ఈయన సేకరణలో ఉన్న ఎం.ఎఫ్.హుస్సేన్ చిత్రాలు, వేలంలో దాదాపు 18 కోట్ల రూపాయలకు అమ్ముడుపోయాయి.
అవసరాల శ్రీనివాస్
శ్రీనివాస్ అవసరాల భారతీయ నటుడు, దర్శకుడు, సినిమా స్క్రిప్ట్ రచయిత. హైదరాబాద్లో పుట్టి పెరిగిన శ్రీనివాస్ కొద్ది రోజులు విజయవాడ, కొత్త ఢిల్లీ, చెన్నై, కోల్కతాలలో నివసించారు.
శ్రీనివాస్ మెకానికల్ ఇంజనీరింగ్ లో మాస్టర్స్ చేసారు. ఫైనైట్ ఎలిమెంట్ ఎనాలసిస్ విషయంలో ప్రిన్స్‍టన్ ప్లాస్మా ఫిజిక్స్ లేబొరేటరీలో పనిచేసారు. యూనివర్సిటీ ఆఫ్ కాలిఫోర్నియా, లాస్ ఏంజలెస్ (UCLA) నుండి స్క్రీన్ రైటింగ్ లో డిప్లోమా పొందారు. లీస్ట్రాస్ బర్గ్ థియేటర్ అండ్ ఫిల్మ్ ఇన్స్టిట్యూట్, న్యూయార్క్ వద్ద సంవత్సరం పాటు నటనలో శిక్షణ పొందారు. న్యూయార్క్ లో కొన్ని రోజులు రంగస్థలంలో పనిచేసి, ఆపై "బ్లైండ్ ఆంబిషన్" అనే చిత్రానికి సహదర్శకుడిగా పనిచేసారు. యూనివర్సల్ స్టూడియోస్ వద్ద స్క్రిప్ట్ స్క్రీనర్ గా పనిచేసారు.
"అష్టా-చమ్మా" ద్వారా తెలుగు చిత్రసీమకు పరిచయమయ్యారు. ఈ చిత్రంలో కొని సన్నివేశాలను వ్రాయటంలో సహాయమందించారు. ముగ్గురు, పిల్ల జమీందార్, వర ప్రసాద్ పొట్టి ప్రసాద్ లాంటి సినిమాలల్ పనిచేసారు. ఊహలు గుసగుసలాడే అనే ప్రేమ-హాస్య కథా చిత్రానికి దర్శకత్వం వహించారు. ఈ సినిమాలో నాగశౌర్య కథానాయకుడిగా నటించాడు. ఈ సినిమా మంచి విజయాన్ని సాధించింది.
వయోజన విద్య (పుస్తకం)
వయోజన విద్య గాడిచెర్ల హరిసర్వోత్తమరావు రచించిన తెలుగు పుస్తకం.
దీని మొదటి మరియు రెండవ పుస్తకాల్ని ఆంధ్రదేశ గ్రంథాలయ సంఘము, బెజవాడ వారు 1941 మరియు 1953లలో ముద్రించారు.
గోలి (అయోమయ నివృత్తి)
గోలి, గుంటూరు జిల్లా, రెంటచింతల మండలానికి చెందిన గ్రామము.
గోలి తెలుగువారిలో కొందరి ఇంటిపేరు.
సైమన్ ప్లాంట్
14 కార్లను ఒకేసారి 18 అడుగుల రెండు అంగుళాల దూరం వరకూ లాగి ‘అత్యధిక కార్లు లాగిన వ్యక్తి’గా ప్రపంచ రికార్డు సృష్టించిన వ్యక్తి సైమన్ ప్లాంట్. సైమన్ బ్రిటన్‌లోని సౌత్ డెర్బీషైర్‌కు చెందిన వ్యక్తి, ఇతని వయస్సు 42 సంవత్సరాలు. కార్లు లాగడంలో దిట్ట అయిన ఇతను 22-10-2014న మొత్తం 20 టన్నుల బరువైన 14 ఫోర్ట్ ఫీస్టాస్ కార్లను తాడుతో లాగేసి డెర్బీలోని మెట్రోపాయింట్ వద్ద ఈ అద్భుత ఫీట్ సాధించాడు. గతంలో 12 కార్లను 15 అడుగులు లాగిన వ్యక్తి పేరు మీద ఈ రికార్డు ఉండగా ఆ రికార్డును బద్దలుకొట్టేందుకు సైమన్ దీనికి ముందు చేసిన రెండు ప్రయత్నాలతో సహా మొత్తం మూడు సార్లు ప్రయత్నించగా మూడో ప్రయత్నంలో ఈ ఫీట్ సాధించగలిగాడు. ఇతను 11 సంవత్సరాల క్రితమే 30 టన్నుల బరువున్న ట్రక్కును 100 అడుగుల దూరం లాగి అప్పుడు ప్రపంచ రికార్డు సృష్టించాడు.
భారతీ శతకము(గిడుగు సీతాపతి)
వాడుక భాషలోని తియ్యని పలుకుల తీరు, వాటి పరిణామము, ప్రయోగములు మొదలైన విషయాలను ఈ భారతీ శతకరూపములో గిడుగు వేంకట సీతాపతి నిరూపించాడు. లోకవ్యవహారములో నిత్యము వాడే భాషయొక్క సౌష్టవాన్ని,ఆ భాషను మహాకవులు తమ గ్రంథాలలో ప్రయోగించిన విధానాన్ని ఈ శతకములో చూపించాడు. భాషాభివృద్ధిని నిరూపిస్తూ, భాష తనంతట తాను వృద్ధిచెందే రీతిని, ఇతర భాషల సాంకర్యంవల వృద్ధిపొందే రీతిని ఈ శతకం వివరిస్తుంది. పూర్వకవులంతా వ్యావహారిక భాషలోనే గ్రంథాలను వ్రాసేవరనిన్నీ, శిష్ట వ్యవహారిక భాషను విసర్జించి, కేవలం ప్రాచీన శబ్దాలతో గ్రంథాలను వ్రాయడం, కొత్త చిగుళ్లను వూడదీసి, రాలిపోయిన పండుటాకులను తిరిగీ అంటించడం వంటిది అని ఈ శతకం చాటుతుంది. కొందరు వైయాకరణులు గ్రామ్యమని గర్హించినప్పటికీ, శిష్ట వ్యవహారికంలో వున్న చక్కని తెలుగు పలుకులను మహాకవులు తమ కావ్యాలలో ఏ విధంగా ప్రయోగించినదీ చూపిస్తూ లక్ష్యలక్షణ సమన్వయం ఈ శతకంలో చేయబడింది. సంధి, విసంధి, శకటరేఫ మొదలైన వాటిని గురించి కూడా ఈ శతకము చర్చించింది. భాష తాలూకు స్వరూప స్వభావాలను చాలా సుబోధకంగా ఈ శతకం వివరిస్తుంది.నలువకు రాణివై వెలసి నల్వురి నోటను నాట్యమాడుచున్
బలుకు వెలందివై సకల భాషలు విద్యలు శాస్త్రముల్ కళల్
వెలయఁగఁజేసి యీ యఖిల విశ్వమునందును జ్ఞానతేజము
జ్వలముగ భాసిలన్ బఱపి పాపుదు మోహతమంబు భారతీ!
అణుమాత్రంబగు మఱ్ఱివిత్తనము మొల్కైలేచు;నేపారు;చి
క్కనిచెట్టై ననలెత్తి కాచు; నురుశాఖల్‌సాచు; సందుండి నే
లను దాఁకన్ బడు మాడలం విడుచు వేళ్లన్ బర్వు; నట్లే కదా
తనరున్ భాషయుఁ, బ్రాణమున్న వఱకున్ దప్పేమి? యో భారతీ!
జెలలైపుట్టి, స్రవించి, వర్షములకున్ జెన్నొంది, శాఖానదుల్
గలయన్ బెంపును బొంది, పుష్కలతరంగశ్రేణి నృత్యంబుతో
నలరన్ బాఱెడు నమ్మహా నదుల సామ్యంబొంది, భాషానదుల్
విలసిల్లున్ భువినెల్లకాలమును నిర్విఘ్నంబుగా భారతీ!
"రోసిందేటికి, రోతలేటికి మహా రోగస్థుఁ"డంచుంగదా,
వ్రాసెన్ ధూర్జటి అశ్వయుక్తపునవర్ణంబందు నజ్లోపమున్,
జేసెన్ మూఁడు పదంబులందు నికనేఁ జెప్పింది యొప్పైన నే,
వ్రాసిందెందుకు నొప్పుగా పరిగణింపంజాలవో భారతీ!
ఒప్పుగ "కోస" మంటకు ప్రయోగములన్నవి "ముక్తికోసమై",
అప్పకవీయ మందు గననయ్యెడు, తమ్మయ పాపరాజులుఁ
జెప్పిరి; హంసవింశతిని జేరెను; తిర్పతి వెంకటేశ్వరల్,
"కొప్పరపుంగవీశ్వరుల కోసము" చెప్పిరి గాదె భారతీ!
చోడెం
"ఇది గుంటూరు జిల్లా లోని ఒక వంశం ఇంటి పేరు . గొరిజవోలుగుంటపాలెం, పాతమల్లాయ పాలెం లో ఉన్నారు.సీతారామిరెడ్డీ
బ్యాచిలర్ ఆఫ్ రూరల్ హెల్త్ కేర్
గ్రామీణ ప్రాంతాల్లో వైద్య నిపుణుల కొరతను అధిగమించడానికి భారత కేంద్ర ప్రభుత్వం అమల్లోకి తెస్తున్న మూడేళ్ల వైద్య డిగ్రీ కోర్సే బ్యాచిలర్ ఆఫ్ రూరల్ హెల్త్ కేర్. ఈ మూడేళ్ల వైద్య డిగ్రీ కోర్సును 2015కి అమల్లోకి తెచ్చేందుకు భారత కేంద్ర ప్రభుత్వం సన్నాహాలు చేస్తోంది. ప్రస్తుతం ఛత్తీస్‌గఢ్, అసోం రాష్ట్రాల్లో మూడేళ్ల వైద్య డిగ్రీ కోర్సు నిర్వహిస్తున్నారు. ఆరోగ్యకరమైన సమాజ నిర్మాణంలో భాగంగా వైద్యుల కొరతను అధిగమించడానికి మిగిలిన రాష్ట్రాల్లో కూడా ఈ కోర్సు ప్రారంభానికి అవసరమైన చర్యలు తీసుకోవాలని కేంద్ర ఆరోగ్య మంత్రి అధికారులను ఆదేశించారు.
వైద్య విద్య బోధనలో ఆధునిక విధానాలకు ప్రాధాన్యమిచ్చే పుదుచ్చేరిలోని జవహర్‌లాల్ ఇనిస్టిట్యూట్ ఆఫ్ పోస్ట్ గ్రాడ్యుయేట్ మెడికల్ ఎడ్యుకేషన్ అండ్ రీసెర్చి సహకారంతో ఈ కోర్సుకు సంబంధించిన పాఠ్యాంశాలను నాలుగు సంవత్సరాల కిందటే రూపొందించారు. ఈ కోర్సు చేసిన వారిని వైద్యచికిత్సలు చేయడానికి అనుమతిస్తే అత్యంత విలువైన విద్యగా ఉన్న బ్యాచిలర్ ఆఫ్ మెడిసన్, బ్యాచిలర్ ఆఫ్ సర్జరీ కి విలువ తగ్గుతుందని భారత వైద్య మండలి వ్యతిరేకించడంతో ఈ కోర్సు అప్పట్లో అమలుకు నోచుకోలేదు.
అయితే గ్రామీణ ప్రాంతాల్లో వైద్య పరిజ్ఞానం అంతగా లేనివారి చికిత్సల కారణంగా విచ్చలవిడిగా యాంటీబయాటిక్స్ వాడకం పెరుగుతుండటంతో ప్రజావసరాల మేరకు వైద్య నిపుణులు అందుబాటులో లేకపోవడమే దీనికి కారణమని అందుకు పరిష్కారంగా మూడేళ్ల వైద్య డిగ్రీ కోర్సైన బ్యాచిలర్ ఆఫ్ రూరల్ హెల్త్ కేర్ ని తెరపైకి తెచ్చి భారత వైద్య మండలి ఆమోదం కోసం ఎదురు చూస్తున్నారు.బ్యాచిలర్ ఆఫ్ మెడిసన్, బ్యాచిలర్ ఆఫ్ సర్జరీ
బోయినపల్లి వెంకట రామారావు
బోయినపల్లి వెంకట రామారావు, సిద్దిపేట జిల్లాకు చెందిన ప్రముఖ స్వాతంత్య్ర సమరయోధుడు, రచయిత. 
ఇతను సెప్టెంబరు 2, 1920 న పూర్వపు కరీంనగర్ జిల్లాలోని బెజ్జంకి మండలం (ప్రస్తుతం సిద్దిపేట జిల్లా) తోటపల్లి గ్రామంలో రంగమ్మ, కొండాల్‌రావు దంపతులకు జన్మించాడు. ప్రాథమిక విద్య తోటపల్లిలో ప్రారంభమైంది. అనంతరం కరీంనగర్‌లోని ఓ ప్రైవేట్‌ పాఠశాలలో చేరాడు. కొద్ది రోజుల్లో కాశ్మీరగడ్డలోని ప్రభుత్వ పాఠశాలలోకి మారారు. సామజిక, రాజకీయ కార్యకలాపాలతో చదువుకు ప్రాధాన్యమివ్వలేదు. 1939లో ఆంధ్ర సారస్వత పరిషత్‌ ద్వారా మెట్రిక్యులేషన్‌ పరీక్ష రాశారు. ఉత్తీర్ణత అనంతరం చదువు నిలిపివేశాడు. అయినా ఉర్దూ, హిందీ, ఆంగ్ల భాషల్లో ప్రావీణ్యం సంపాదించారు.
చిన్న వయస్సులోనే సమరయోధుడిగా పేరుపొందారు. ఆర్యసమాజ్ ప్రభావంతో మతఛాందసవాదులతో పోరాడాడు. 1942లో క్విట్ ఇండియా ఉద్యమంలో కూడా చురుకుగా పాల్గొన్నాడు. 1947-48లో రజాకార్లకు వ్యతిరేకంగా పోరాడాడు. 12 మాసాల కారాగారశిక్ష పొంది హైదరాబాదు విమోచన అనంతరం విడుదలైనాడు. ఆ తర్వాత కరీంనగర్ జిల్లా గ్రంథాలయ సంస్థ చైర్మెన్‌గా పనిచేశాడు. అప్పటి ప్రధానమంత్రి ఇందిరాగాంధీ చేతులమీదుగా సమరయోధులకు ప్రధానం చేసే తామ్రపత్రాన్ని అందుకున్నాడు. తోటపల్లి గాంధీగా, కరీంనగర్ గాంధీగా మన్ననలందుకున్న వెంకటరామారావు అక్టోబరు 27, 2014న మరణించారు.
జిల్లాలో జరిగిన క్విట్‌ ఇండియా ఉద్యమంలో బోవెరా పాత్ర కీలకం. ఆ సమయంలో జాతీయవాదులను 40 మందిని సమీకరించారు. ప్రభుత్వ కార్యాలయాలు కూల్చేసి గిడ్డంగుల్లోని బియ్యాన్ని ప్రజలకు సరఫరా చేశారు. ప్రతి గ్రామంలోనూ జాతీయ జెండా ఎగురవేశారు. నైజాం ప్రభుత్వానికి సమాంతరంగా గ్రామాల్లో ప్రభుత్వాన్ని నడిపారు. ఆయన 65 సం.ల. క్రితం దేవులపల్లి రామానుజరావు సాహితీ స్ఫూర్తితో కరీంనగర్‌లో సారస్వతజ్యోతి మిత్రమండలిని స్థాపించి రికార్డు స్థాయిలో సాహిత్య కార్యక్రమాలు నిర్వహించాడు. వినోబాబావే, జయప్రకాశ్‌ నారాయణ, వావిలాల గోపాలకృష్ణయ్య, మల్లాది సుబ్బమ్మ వంటి ప్రముఖులతో పనిచేశాడు. 1952లో ఎలగందుల నియోజకవర్గం నుంచి సోషలిస్టు పార్టీ అభ్యర్థిగా, 1957లో ఇందుర్తి నియోజకవర్గం నుంచి ప్రజా సోషలిస్టు పార్టీ ఆప్‌ ఇండియా అభ్యర్థిగా పోటీచేశాడు. దివంగత నేత కొండాలక్ష్మణ్ బాపూజీతో కలిసి తెలంగాణ కోసం ఢిల్లీలో నిరాహారదీక్ష చేశారు.. 2006లో కాకతీయ విశ్వవిద్యాలయం గౌరవ డాక్టరేట్‌నిచ్చి సత్కరించింది.
ఆంధ్ర వీరకుమార శతకము
ఆంధ్ర వీరకుమార శతకమును బి.సూర్యనారాయణమూర్తి 1940లో ప్రకటించాడు. బెజవాడ గోపాలరెడ్డి ఈ పుస్తకానికి తొలిపలుకులు వ్రాశాడు. రచయిత తనకున్న ఆంధ్రాభిమానం ఆంధ్రుల అందరి హృదయాలలో ప్రతిఫలించేటట్టు ఆంధ్రుల చరిత్రలోనూ, ఆంధ్రుల జీవితాలలోనూ ఆంధ్రులు గర్వించి చెప్పుకోదగిన విషయాలు యథోచితంగా పేర్కొని వర్ణించాడు. తన ఆంధ్రాభిమానము సంకుచితమైందని కాదని సూచించడానికి యావద్భారత దేశభక్తిని చాటే పద్యంతో ఈ శతకాన్ని ప్రారంభించాడు.
గానాంబృతంబు భక్తి
ధ్యానాంబృత మొకటిగాఁ బ్రజావళిఁ దేల్పం
బూనిన త్యాగబ్రహ్మకు 
వే నతులర్పింపు మాంధ్రవీరకుమారా!
స్వేచ్ఛా ప్రతిమ
స్వేచ్ఛా ప్రతిమ లేదా స్టాట్యూ ఆఫ్ లిబర్టీ అనగా మాన్హాటన్, న్యూయార్క్ నగరంలోని న్యూయార్క్ హార్బర్ మధ్యలో లిబర్టీ ఐలాండ్ లో ఉన్న ఒక భారీ బ్రహ్మాండమైన నూతన సాంప్రదాయ శిల్పం. ఇటాలియన్-ఫ్రెంచ్ శిల్పి ఫ్రెడరిక్ అగస్టే బర్‌తోల్డి ఈ విగ్రహాన్ని రూపొందించాడు, మరియు 1886 అక్టోబరు 28 న ఇది ఫ్రాన్స్ ప్రజల నుండి యునైటెడ్ స్టేట్స్ కు ఒక బహుమతిగా సమర్పించబడింది. ఈ విగ్రహం స్వేచ్ఛకు ప్రాతినిధ్యం వహించే ఉడుపు ధరించిన స్త్రీ మూర్తి లా ఉంటుంది, ఈ విగ్రహం స్వేచ్ఛ యొక్క రోమన్ దేవతను సూచిస్తుంది, ఈమె ఒక కాగడాను మరియు ఒక టబులా అన్‌సట (చట్టాన్ని ప్రేరేపించే ఒక టాబ్లెట్) ను కలిగి ఉంటుంది, దీనిపై అమెరికా స్వాతంత్ర్య ప్రకటన తేది 4 July, 1776 చెక్కబడి ఉంటుంది.
ఐక్యతా ప్రతిమ
భారతదేశం ఆనకట్టలు మరియు జలాశయాలు జాబితా
ఈ పేజీ భారతదేశం లోని రిజర్వాయర్ మరియు ఆనకట్టలు రాష్ట్రాల వారీగా జాబితా చూపిస్తుంది '. ఈ జాబితాలో సరస్సులు కూడా కలిగి ఉంది. 2012 సం. నాటికి దాదాపుగా 3200 ప్రధాన / మీడియం (మధ్య తరగతి) ఆనకట్టలు మరియు బ్యారేజీలు భారతదేశంలో నిర్మించ బడ్డాయి.గుజరాత్ రాష్టం 200 ఆనకట్టలుకు పైగా, తగినంత అతిపెద్ద జలాశయాలు తోటి విపత్తు ఆందోళనలో ప్రణాళిక సంసిద్ధతతో ప్రత్యేకంగా ఉంది.
జోనస్ సాల్క్
జోనస్ ఎడ్వర్డ్ సాల్క్ (1914 అక్టోబరు 28 - 1995 జూన్ 23) ఒక అమెరికన్ వైద్య పరిశోధకుడు మరియు వైరస్ అధ్యయనవేత్త. ఇతను మొట్టమొదటి సమర్ధవంతమైన క్రియాశూన్య పోలియోవైరస్ టీకాను కనుగొని, అభివృద్ధిపరచాడు. ఇతను జ్యూయిష్ తల్లిదండ్రులకు న్యూయార్క్ నగరంలో జన్మించాడు. వీరు స్వల్ప విద్యను కలిగి ఉన్నప్పటికీ, తల్లిదండ్రులు తమ పిల్లలను విజయవంతులను చేసేందుకు దోహదపడింది. న్యూయార్క్ యూనివర్సిటీ స్కూల్ ఆఫ్ మెడిసిన్ లో చదువుతున్నప్పుడు, సాల్క్ తన సహచరుల నుండి వేరుగా ఉండేవాడు, ఎందుకంటే కేవలం తన విద్యపై పట్టుకోసం, ఎందుకంటే ఇతను ఒక సాధన వైద్యుడు కావటానికి బదులుగా వైద్య పరిశోధన వైపు వెళ్లాలనుకున్నాడు.
సాల్క్ టీకా పరిచయం చేయబడిన 1957 వరకు, యుద్ధానంతర యునైటెడ్ స్టేట్స్ లో పోలియో అత్యంత భయానక ప్రజారోగ్య సమస్యగా పరిగణించబడింది.
నిలోఫర్ తుఫాను
నిలోఫర్ తుఫాను అరేబియా సముద్రంలో మొదట వాయుగుండంగా ఏర్పడి తర్వాత పెను తుఫానుగా మారిన ఒక తుఫాను.
ఈ తుఫాను తీవ్రతను మొదట ఎక్కువగా అంచనా వేసినప్పటికీ అది తప్పని రుజువైనది. ముందస్తు జాగ్రత్తలు చేపట్టినందున ఈ తుఫాను నామమాత్రముగా మాత్రమే ప్రభావం చూపినది.
హైదర్
హైదర్ 2014 లో విడుదలై విమర్శకుల ప్రశంసలు అందుకున్న సినిమా
షాహిద్‌ కపూర్‌ ప్రధాన పాత్రధారిగా విశాల్‌ భరద్వాజ్‌ రూపొందించిన ‘హైదర్‌’ సినిమా అంతర్జాతీయంగానూ సత్తా చూపించడం మొదలుపెట్టింది. రోమ్‌ చలన చిత్రోత్సవంలో ‘మోండో జనరే’ (వరల్డ్‌ జోనర్‌) విభాగంలో ఈ సినిమా పీపుల్స్‌ చాయిస్‌ అవార్డును సాధించింది. కాశ్మీర్‌ నేపథ్యంలో రూపొందిన ‘హైదర్‌’కు ఈ చిత్రోత్సవంలో విశేషమైన ప్రశంసలు లభించాయి. ఈ సినిమా సాధించిన విజయాన్ని ఆనందంతో ట్విట్టర్‌ ద్వారా పంచుకున్నాడు షాహిద్‌. ‘‘రోమ్‌ ఫిల్మ్‌ ఫెస్టివల్‌లో పీపుల్స్‌ చాయిస్‌ అనేది ఓ ప్రధాన విభాగం. అందులో అవార్డు గెలుచుకున్న మొదటి భారతీయ చిత్రం ‘హైదర్‌’. గర్వంగానూ, గౌరవంగానూ ఫీలవుతున్నా’’ అని అతను ట్వీట్‌ చేశాడు. ఈ సినిమాలో షాహిద్‌ ప్రేయసిగా ఓ ప్రధాన పాత్ర చేసిన శ్రద్ధా కపూర్‌ సైతం ఈ శుభవార్తను తన అభిమానులతో పంచుకుంది. ‘‘మేం గెలిచాం! రోమ్‌ ఫిల్మ్‌ ఫెస్టివల్‌లో ప్రధాన విభాగమైన పీపుల్స్‌ చాయిస్‌ అవార్డును గెలుచుకున్న మొదటి భారతీయ చిత్రం ‘హైదర్‌’. చాలా గర్వంగా, గొప్పగా ఉంది’’ అని ట్వీట్‌ చేసింది.